Pengintip Kesultanan Melaka Yang Syahid Ditangan Portugis

Saya ingin kongsikan kisah seorang perwira yang kurang dikenali dan tidak didendang. Beliau adalah Sang Naya, pengintip atau mata-mata Kesultanan Melaka.

Saya telah mengumpulkan banyak fakta tentang ilmu dan strategi perang dalam menentang penjajahan di Alam Melayu. Antaranya ialah kemahiran merisik, menyamar dan mengintip. Portugis juga mencatatkan bahawa pengintip-pengintip Melaka pernah naik ke kapal-kapal Portugis dan menyamar sebagai pedagang.

Salah seorang pengintip atau mata-mata dalam Kesultanan Melaka ialah Sang Naya. Ketika Portugis sudah menguasai Kota Melaka dan Sultan Mahmud Syah terpaksa berundur ke Johor, Sultan Melaka itu tidak menyerah kalah semata-mata. Baginda sentiasa berusaha untuk merebut kembali Kota Melaka.

Ketika di Johor, melalui arahan Sultan Mahmud Syah, Laksamana Melaka iaitu Hang Nadim telah memerintahkan Sang Naya untuk menyusup ke Kota Melaka dan mengintip keadaan dalam Kota Melaka. Sang Naya juga ditugaskan untuk menjalankan propaganda dan menghasut orang-orang yang ada di Kota Melaka untuk memberontak menentang Portugis.

Sang Naya pun menjalankan tugasnya dengan penuh berani dan cemerlang. Beliau telah menghasut orang-orang di Melaka untuk memberontak bagi mewujudkan ancaman ke atas Portugis dari dalam Kota Melaka.

Namun, Sang Naya akhirnya tertangkap dan beliau telah dibunuh kejam oleh Portugis. Sang Naya telah diikat dan dibawa ke puncak benteng A Farmosa. Beliau kemudiannya dilemparkan dari atas benteng ke bawah. Dengan itu, beliau pun terkorban.

Punca pihak Portugis berjaya menghidu aktiviti rahsia Sang Naya berkemungkinan besar disebabkan berlakunya pengkhianatan ke atas dirinya oleh orang-orang tempatan sendiri. Tidak diketahui di manakah Sang Naya dimakamkan. Barangkali di sekitar Benteng A Farmosa.

Sang Naya adalah tokoh yang tidak dikenali dan terpinggir. Namun peranannya dalam usaha membebaskan tanah air dari cengkaman penjajah sangatlah besar.

Hasanuddin Yusof Maktab Penyelidikan Tamadun Alam Melayu dan Islam


Patriotisme, Nasionalisme, Dan Taat Setia

Tampak sama. Kesemuanya adalah perkataan-perkataan yang kita biasa gunakan untuk menerangkan konsep-konsep ketaatan dan kesetiaan dalam konteks sebuah negara. Tetapi, apakah perkataan-perkataan ini membawa maksud sama? Atau ada perbezaan ketara antara perkataan-perkataan ini?

Patriotisme merujuk kepada semangat cintakan negara dan institusi-institusi yang menjadi lambang kepada negara berkenaan. Seseorang yang patriotik bukan sahaja mencintai negaranya malahan institusi-institusi penting dalam negara tersebut.

Dalam konteks Malaysia, ini merujuk kepada institusi Majlis Raja-Raja serta lambang-lambang berkaitan, serta sistem kerajaan Malaysia seperti termaktub dalam Perlembagaan Persekutuan. Individu terbaik dalam melambangkan patriotisme adalah Laksamana Hang Tuah. Beliau bersedia dihukum mati walaupun difitnah, dan bersedia menentang saudaranya Hang Jebat apabila diarahkan bagi mempertahankan institusi yang beliau sayangi.

Patriotisme itu tidak statik. Tetapi berubah mengikut zaman berdasarkan kepada institusi-institusi yang melambangkan negara tersebut. Dalam konteks ini, entiti kuasinegara dengan institusi-institusinya sendiri boleh jadi menjadi sandaran taat setia kepada mereka yang mengelarkan diri mereka sebagai patriot. Dan dari sinilah munculnya konsep yang biasanya dibahasakan dalam Bahasa Inggeris sebagai one man’s patriot is another man’s terrorist, atau seseorang adalah patriot kepada individu itu adalah pengganas kepada individu lain.

Konsep taat setia bagi Malaysia sendiri sepanjang zaman semenjak zaman kesultanan Melaka dan kesultanan Kedah perlu dilihat dalam konteks yang jauh lebih besar dan terbuka. Apa yang kita ada hari ini sebenarnya agak jumud, yakni menafsirkan taat setia penduduk zaman tersebut mengikut konteks kenegaraan kita.

Sebaliknya, kita perlu faham bahawa sepanjang zaman itu sehingga ke hari ini, institusi-institusi yang kita kenali hari ini telah melalui pelbagai peringkat evolusi, daripada sebuah kerajaan kecil di muara sungai, sehinggalah pelbagai kesultanan yang mempunyai pertindihan sempadan antara satu sama lain, dengan sempadan kuasa politik yang jauh berbeza daripada apa yang kita kenali hari ini.

Kehadiran kaum bukan Melayu, yakni Cina dan India ke bumi ini menambahkan lagi kerumitan dalam penafsiran patriotisme, di mana taat setia generasi-generasi awal adalah khusus kepada tanah asal mereka iaitu China dan India.

Hanya selepas konsep kenegaraan yang merangkumi kedua-dua kaum ini bermula selepas 1 Februari 1948 barulah patriotisme kepada Persekutuan Tanah Melayu mula terbentuk. Itu pun pada hari ini, patriotisme ini sedikit sebanyak terhakis akibat kegagalan memahami dan menerima institusi-institusi penting negara yang perlu dipertahankan.

Mungkin perkataan terhakis itu kurang tepat, tetapi lebih kepada evolusi konsep itu sendiri dan juga masalah identiti budaya, yang kita akan bincangkan sebentar lagi.

Nasionalisme merujuk kepada kebanggaan seseorang itu terhadap kebudayaan yang mana dia merupakan ahli kepada kebudayaan tersebut. Dalam konteks kenegaraan, semangat inilah yang membentuk negara bangsa seperti yang kita lihat di Jepun, di Jerman, dan di Perancis di awal abad ke-20. Dan kita masih lagi boleh lihat semangat ini ketara di Jepun dan Korea Selatan. Di negara-negara tersebut, semangat kebangsaan ataupun nasionalisme adalah sinonim kepada patriotisme.

Tetapi dalam konteks Malaysia, semangat kebangsaan merujuk kepada semangat bangga kepada kebudayaan, seperti disebut awal tadi.

Semangat inilah yang mencorak penglibatan politik bagi hampir setiap kaum di Malaysia di mana orang Melayu dengan pergerakan UMNO yang berjaya menumbangkan Malayan Union, Cina dengan pergerakan yang akhirnya membawa kepada Dr Sun Yat Sen menjadikan Pulau Pinang pusat operasi beliau dalam membawa revolusi ke China, dan juga yang membawa semangat kepada orang India untuk menyertai Subash Chandra Bose dalam Indian National Army yang dilihat sebagai sebab sebenar kebangkitan semangat nasionalisme di India sehinggalah India mencapai kemerdekaan daripada British.

Namun, semangat kebangsaan atau nasionalisme ini seperti pisau bermata dua. Jika tidak digunakan secara berhati-hati, maka boleh menjadi pisau yang menoreh tangan sendiri.

Kita boleh lihat dalam kebangkitan fahaman fasisme, yang terbit daripada semangat nasionalisme melampau sehingga menganggap kaum sendiri sebagai kaum terulung dan memandang rendah serta menindas kaum lain.

Pada masa sama, kita juga berhadapan dengan masalah identiti kebangsaan. Dengan China, Taiwan dan Singapura yang beridentitikan budaya Cina, serta India yang beridentitikan budaya India, berlaku kecelaruan identiti semangat nasionalisme ini.

Mungkin ada yang ingin menyangkal pendapat ini, tetapi apabila ada yang melafazkan kebanggaan terhadap kejayaan negara China, serta ada individu memegang kad pengenalan biru yang melaungkan kata-kata “Jai Hind”, ini bermakna pengaruh identiti nasionalisme negara-negara tersebut telah meresap ke dalam negara kita.

Apabila kita membicarakan tentang fasisme, yang kebetulan saya sentuh awal tadi, seorang rakan pernah meluahkan persoalan. Apakah jika seseorang yang bangga akan asal-usulnya, yang mempertahankan penggunaan bahasa ibundanya, mempertahankan pakaian kebudayaannya, mempertahankan agamanya, dianggap fasis dan perkauman?

Saya menjawab kepada rakan tersebut, bukan. Tidak salah berbangga dengan budaya, bahasa, pakaian tradisional sendiri. Itu bukan fasisme, ataupun perkauman langsung. Dan itu bukan fasisme.

Tetapi apabila seseorang itu terlalu mengagungkan budaya, bahasa dan agama sendiri sehinggalah menghina dan menjatuhkan budaya, bahasa dan agama orang lain selain daripada yang dipegangnya sendiri, barulah seseorang itu boleh dianggap sebagai bersikap perkauman. Apatah lagi sekiranya seseorang itu cuba menerapkan budaya, agama dan bahasanya ke atas individu lain secara paksaan.

Untuk membicarakan hal ini lebih mendalam, mungkin satu penulisan lain diperlukan. Dan kita pasti akan keluar tajuk daripada apa yang ditulis hari ini.

Jadi, kembali kepada topik perbincangan. Apakah patriotisme? Apakah nasionalisme? Dan apakah implikasi maksud perkataan-perkataan ini terhadap taat setia dan konteks kenegaraan Malaysia?

Bagi saya, sebagai seorang individu, saya menganggap diri saya seorang patriot kerana saya mencintai negara kita, serta institusi-institusinya. Seri Paduka Baginda Yang DiPertuan Agong adalah raja saya, dan saya menjunjung Majlis Raja-Raja.

Bahasa Melayu adalah bahasa kebangsaan dan saya cuba memastikan saya cukup fasih dengan bahasa ini.

Parlimen adalah institusi perundangan negara dan ditadbir melalui Perlembagaan Persekutuan, memetik kata-kata mendiang Tan Sri Yuen Yuet Leng, adalah adil dengan bertindak tidak adil kepada semua orang.

Sebagai bukan Melayu, saya masih lagi boleh mengamalkan kebudayaan saya sendiri dan boleh berbangga dengan susur galur saya sendiri. Malahan mengamalkan bahasa Mandarin dan Hakka (yakni bahasa ibunda saya sendiri).

Tetapi, apakah saya cukup patriotik? Saya tidak tahu. Dan ada kalanya, saya sendiri merasakan saya tidak cukup dan tidak layak menggelarkan diri saya sebagai seorang patriot.


Merungkai Detik Penting Avengers: Endgame

Semua
sedia maklum kemasukan terakhir francais Avengers iaitu Avengers: Endgame
sedang hangat ditayangkan di pawagam. Dan ia sudah memecah pelbagai rekod pecah
panggung seperti kutipan terpantas $100 juta dan kutipan terpantas $150 juta.
Tatkala peminat beremosi melihat adiwira kesayangan mereka mengucapkan selamat
tinggal kepada Marvel Cinematic Universe (MCU), terdapat beberapa detik dalam
filem berkenaan yang dianggap kemuncak kepada pelbagai plot yang menjadi teras
Infinity Saga.

Harmoni

Harmoni
atau lebih tepat kewujudan harmoni dua entiti dalam satu tubuh bukanlah satu
perkara yang dapat dicapai dalam kamus kehidupan Dr Bruce Banner dan The Hulk.
Sejak terdedah kepada sinaran gamma yang melampau yang membawa kepada kewujudan
Hulk, bukan sekali dua Banner berusaha membuang apa yang dianggap satu sumpahan
yang mengganggu peluang mendapatkan kehidupan normal. Tetapi selepas melihat ia
sebagai tidak berhasil, beliau cuba mengawal transformasinya sekaligus membolehkan
Hulk muncul pada masa-masa yang diperlukan saja seperti melawan jentera perang
Chitauri dalam filem Avengers.

Tetapi
semua itu berakhir apabila Banner gagal pulih seperti biasa dan Hulk
mendominasi beliau dalam tempoh dua tahun selepas Avengers: Age of Ultron.
Seperti diceritakan beliau kepada Thor dalam Thor: Ragnarok, dahulu
kedua-duanya dapat mengawal transformasi. Tetapi dengan The Hulk sebagai
pemandu, jika Banner bertukar semula kepada Hulk, beliau tidak akan kembali
normal seperti biasa. Dan itulah harga yang dibayarnya demi menyelamatkan
penduduk Asgard dari jadi makanan haiwan kesayangan Hela, Fenris sekaligus
membantu mereka meninggalkan Asgard.

Keadaan
ini berterusan sehinggalah Hulk dikerjakan sampai lembik oleh Thanos. Walaupun
berjaya dihantar pulang ke bumi oleh Heimdall, trauma dari serangan Thanos
nyata memberi kesan kepada Hulk dari segi emosi. Hulk diakui antara makhluk
yang paling kuat dalam MCU dan berupaya menjadikan orang seperti Loki atau
Abomination seperti patung mainan. Dan ini mewujudkan mentaliti bahawa dirinya
kebal dan tidak boleh dikalahkan. Tetapi dengan kekalahan memalukan di tangan
Thanos, Hulk enggan keluar pada saat yang diperlukan Banner untuk melawan
Children of Thanos.  Walaupun cuba
dipaksa keluar, Hulk enggan berbuat demikian dan memaksa Banner menggunakan sut
perisai Hulkbuster untuk melawan angkatan perang Thanos dalam Avengers:
Infinity War dan menahan Mad Titan itu dalam babak-babak awal Endgame.

Dalam
tempoh lima tahun selepas Decimation (peristiwa Thanos memetik jari menggunakan
Infinity Gauntlet), masa tersebut digunakan kedua-duanya untuk mencari titik
persamaan dan berbaik semula. Atas sebab itulah, apabila Kapten Steve Rogers
(Captain America), Natasha Romanoff dan Scott Lang mencari Banner, mereka terkejut
melihat penampilan baru Banner. Dari segi luaran, ia memang The Hulk tetapi
bezanya, Banner yang kini mengawal tindak tanduknya. Beliau sendiri mengakui
semasa melihat transformasi barunya itu, beliau seakan-akan tidak percaya
bahawa ia berlaku. Tetapi apabila kedua-duanya memilih kewujudan harmoni
bersama, ia bukan saja menghapuskan terus reputasi Hulk sebagai raksasa yang
tidak berakal malah menjadikannya sebagai antara selebriti pujaan ramai. Dan ia
juga membantu Banner terus mempraktikkan pengetahuannya membantu kempen
Avengers melawan Thanos dalam Endgame.

‘Kuat itu bukan saja pada fizikal
tetapi juga pada hati’

Teringat
saya pada dialog antara Rogers dengan Dr Abraham Erskine, arkitek Projek
Rebirth dalam Captain America: The First Avenger. Pada malam sebelum eksperimen
dijalankan, Erskine mendedahkan satu sebab mengapa beliau memilih Rogers
berbanding calon-calon lain yang dicadangkan Kolonel Chester Phillips: hati.
Calon-calon lain memang diakui mempunyai kekuatan dan kelajuan fizikal tetapi
dari segi keazaman dan kesediaan untuk berkorban, tiada siapa boleh mengatasi
Rogers termasuk kesanggupannya merebahkan badan di atas bom palsu semasa ujian
pemilihan diadakan.

Dan
siapa sangka, kekuatan hati itu juga membolehkannya memegang dan menghayun
tukul kesayangan Thor, Mjolnir semasa melawan Thanos. Ia sebenarnya merupakan
satu jenaka dalam Age of Ultron di mana semua anggota Avengers cuba mengangkat
Mjolnir. Semua anggota Avengers dari Tony Stark (main tipu guna sarung tangan
sut dan bantuan James ‘Rhodey’ Rhodes) hingga Banner sendiri gagal mengangkat
Mjolnir. Hanya Rogers sahaja yang dapat mengangkat sedikit sebelum akhirnya
mengaku kalah. Menurut Thor, hanya orang yang dianggap layak sahaja yang boleh
menghayun Mjolnir. Dan itu direalisasikan dalam Endgame di mana Rogers
menggabungkan perisai dan Mjolnir semasa menyerang Thanos bertubi-tubi termasuk
serangan kilat yang sinonim dengan Thor.

Permainan
senjata Cap dengan Thanos ini juga turut mengimbas dialog antara Rogers dengan
Red Skull/Johann Schmidt semasa membebaskan tawanan perang tentera Bersekutu di
kemudahan HYDRA di Austria. Skull menegaskan pencapaian Erskine melalui Serum
Tentera Supernya terhadap dirinya dan Cap menjadikan mereka lebih hebat
daripada manusia biasa. Tetapi berbeza dengan Skull, Rogers menggunakan
kekuatan barunya itu sebagai sumber kebaikan termasuk membantu orang-orang yang
tidak berdosa. Dan itu menjadikan dirinya layak menggunakan Mjolnir, satu
penghormatan yang dipegang oleh beberapa orang seperti Thor dan Vision.

‘Berkorban apa saja…’

Tema
pengorbanan bukan sesuatu yang baru dalam MCU dan ia sudah dapat dilihat sejak
Iron Man (2008) lagi. Tema sebegini digunakan bukan saja untuk menaikkan elemen
emosi sesebuah filem tetapi juga mengukuhkan lagi peranan protagonis yang
menjadi teras utama sesebuah filem. Iron Man misalnya mengorbankan watak Yinsen
bukan sekadar membantu Stark melarikan diri dari kem pengganas di Gulmira
tetapi juga memulakan perjalanannya sebagai adiwira yang kita kenali sebagai
Iron Man. Sementara Rogers pula bersedia mengorbankan dirinya dengan
menjunamkan pesawat Valkyrie HYDRA ke dalam laut bagi mengelakkan ia digunakan
sebagai pesawat pengebom ke atas Amerika Syarikat. Pengorbanan tersebut menjadi
batu loncatan kepada dirinya bergelar seorang Avenger pada era moden.

Dalam
Endgame, Cap sedar bagi menewaskan Thanos, suka atau tidak setiap Avengers
perlu berkorban apa saja demi menewaskan Mad Titan itu walaupun ianya amat
berisiko. Itu sebab sebelum mereka kembali ke masa silam untuk mencuri
batu-batu Infiniti, beliau hanya mengungkapkan kalimah ini, “Whatever it takes
(Lakukan apa sahaja).” Ini kerana batu-batu ini merupakan satu-satunya peluang
menewaskan Thanos dan memulihkan semula kerosakan yang ditinggalkan Mad Titan
itu. Dan harga yang dibayar amat besar bagi memulihkan semula keadaan.

Satu
daripada pengorbanan yang dilakukan Avengers ialah bila Romanoff dan rakan
karibnya Clint ‘Hawkeye’/Ronin Barton saling berlawan semata-mata untuk
mengorbankan diri demi mendapat Batu Roh (Soul Stone). Impak dari perbuatan
wanita bergelar Black Widow itu nyata memberi impak psikologi kepada semua
anggota Avengers termasuk Barton sebaik pulang daripada misi mendapatkan
batu-batu Infiniti itu. Tetapi pengorbanan Romanoff berbaloi kerana pada
akhirnya, mereka berjaya menggunakan batu-batu tersebut untuk mengembalikan
hidupan yang bertukar jadi habuk semasa Infinity War. Hero-hero yang pulih ini
juga menjadi sokongan kepada Avengers bila berhadapan dengan angkatan perang
Thanos dari Ravagers sehinggalah pahlawan-pahlawan Asgard diketuai Valkyrie.
Tetapi ia masih tidak boleh mengatasi pengorbanan yang paling besar…

‘Akulah Iron Man’…

Dialog
ini tidak asing bagi peminat siri filem Iron Man dari Iron Man (2008) hinggalah
Iron Man 3 (2013). Dalam filem pertama, kenyataan ini lebih bersifat deklarasi
bahawa dia sememangnya seorang adiwira bergelar Iron Man kepada media.
Sementara filem ketiga pula menjadikan ia satu soalan bahawa apakah dia tetap
Iron Man walaupun tanpa kelibat sut perisai yang sinonim dengan dirinya.
Naratif filem ketiga itu mengembalikan semula keyakinan Stark bahawa beliau
ialah Iron Man dan bersedia berhadapan dengan apa sahaja halangan kerana
baginya, tiada yang mustahil.

Dan
bagi menambah elemen mistik di sebalik kenyataan ini, kita juga perlu melihat
perjalanan spiritualnya sebagai adiwira dari Iron Man (2008) hinggalah Endgame.
Sebelum dikenali sebagai adiwira, Stark memang seorang ahli perniagaan yang
tiada kompas moral dan terlalu mementingkan diri sendiri. Tetapi selepas
diculik oleh Ten Rings dan hidup dalam tahanan selama beberapa bulan, ia
sebenarnya mengubah dirinya menjadi seorang yang berani, berazam dan tidak
teragak-agak bertindak atas nama kebaikan. Sejak itu, beliau mengharungi
pelbagai insiden yang mematangkan dirinya sebagai insan yang lebih baik dari
The Avengers (2012) hinggalah Spiderman: Homecoming. Dan ia sebenarnya
menyediakan Stark untuk detik ini.

Untuk
pertarungan terakhir antara Thanos dengan Avengers dan sekutu mereka, semua
sedar matlamat utama Mad Titan ialah mendapatkan semula sarung tangan Infiniti
yang mengandungi batu-batu Infiniti untuk mengulangi peristiwa Decimation.
Maka, ini mendorong ramai adiwira bertarung habis-habisan dari Barton hinggalah
Spiderman untuk memastikan Thanos tidak mendapat batu-batu itu. Di sebalik
cubaan berani mereka, ia masih tidak berhasil dan ramai merasakan bila dia
menyarung semula sarung tangan itu, akan ada ulangan Decimation seperti dalam
Infinity Wars. Tetapi tanpa pengetahuan Thanos, batu-batu tersebut berjaya
dirampas Stark dan diaktifkan dengan satu niat: penghapusan Thanos dan angkatan
perangnya. Dan pada masa itu jugalah, kalimah epik itu diungkapkan, “And… I..
am… Iron Man (Dan… akulah… Iron Man).”

Dan
peristiwa Decimation berulang cuma bezanya ia hanya berlaku ke atas Thanos dan
angkatan perangnya. Tetapi harga yang dibayar Stark untuk petikan jarinya itu
ialah nyawanya sendiri, satu kehilangan yang amat menyedihkan ramai pihak dari
Pepper Potts (isteri Stark pasca-Decimation) hinggalah Avengers sendiri. Namun,
kalimah yang dilafazkannya itu bukan sekadar satu deklarasi semata-mata kepada
Thanos. Tetapi ia juga merupakan manifestasi sikap tidak mementingkan diri
Stark yang menyerlahkan lagi sisi keperwiraannya dan memenuhi janjinya terhadap
Yinsen untuk tidak membazirkan kehidupannya selepas melarikan diri daripada
tahanan Ten Rings 11 tahun lepas. Stark tidaklah sehebat Thor, Captain Marvel
atau Cap tetapi dari segi keperibadian, beliau juga mempunyai hati yang besar
bersesuaian dengan tarafnya sebagai seorang Avenger.


Ada Apa Pada Nama Saintifik -TIVUM Pada Setiap Tanaman?

Tahukah anda, kebanyakan tanaman moden pasti nama saintifik dia akan berakhir dengan nama -tivum? Apa benda –tivum ni? Sebagai pemula, perkataan ni bermaksud ‘cultivated’, yakni sudah mencapai tahap komersial yang bagus. Kebanyakan tanaman penting di dunia pasti ada nama ni sebab mereka semua sudah mencapai tahap ‘cultivated’. Contohnya ialah gandum ( Triticum aestivum), padi (Oryza sativa), kacang pis ( Pisum sativum) dan barli (Fermentum sativum). Macam mana tak jadi ‘cultivated’ kalau dah lebih 10,000 tahun tanaman ni dimanipulasi bakanya sampai sekarang? Percaya atau tidak, tanaman-tanaman yang ada pada zaman sekarang dulu amatlah berlainan rupa dan rasanya berbanding sekarang.

Sebagai contoh, tumbuhan bijirin seperti padi dan gandum dulu hanyalah spesis lalang yang anda boleh jumpa dalam kawasan belukar. Kalau anda perasan, ada sesetengah lalang ni ada bentuk bijirin macam padi dan gandum, cuma halus je bijirin dia (rujuk gambar lalang di bawah). Bijirin ni penuh dengan karbohidrat, maknanya memang sesuai dijadikan makanan. Padi dan gandum purba ni perangai dia memang serupa lalang liar ni. Bila tiba musim dia, batang bijirin ni akan luruh bagi menyebarkan bijirin dia untuk tumbuh pokok baru. Oleh itu, bijirin padi dan gandum purba ni memang tak efisien sebab batang dia boleh luruh walaupun bijirin dia tak matang lagi.

Namun, sekitar 10,000 tahun dahulu di kawasan Sabit Subur, sekelompok manusia Neolitik telah terjumpa spesis lalang gandum yang cacat. Berbanding gandum purba yang lain, batang bijirin dia tak luruh walaupun dah tiba musim. Oleh itu, manusia-manusia neolitik ni ambil gandum mutan ni ke kawasan mereka dan ditanam untuk tujuan makanan. Inilah titik pemula dia. Inilah zaman bermulanya gandum ditanam secara komersial. Kalau kita tengok gandum dan beras zaman sekarang, anda akan perasan batang bijirin dia tak luruh walaupun dah tiba musim. Puncanya ialah mereka ni dari baka dan keluarga yang sama macam gandum Neolitik mutan tadi! Selepas beberapa tempoh, masyarakat Neolitik ni terjumpa lagi gandum mutan yang menghasilkan bijirin yang besar. Jadi, mereka kacukkan kultivar gandum batang tak luruh tu dengan kultivar gandum bijirin besar, melahirkan baka gandum baru yang lebih elok. Selepas itu, anda semua boleh agak apa yang jadi hasil dari ciptaan baka baru dan seterusnya. Oleh sebab itulah, tamadun tertua di dunia bermula dalam kawasan Sabit Subur seperti Mesopotamia dan Mesir Purba, sebab di situlah tempat paling subur di dunia dan juga tempat paling banyak sumber makanan seperti barli, kubis dan sebagainya.

Sebagai selingan, tahukah anda bahawa padi yang kita tanam di sawah sekarang, bukanlah kultivar padi asal kita? Padi purba dulu ada dua jenis. Padi yang pertama kita boleh jumpa di kawasan paya dan padi yang kedua di kawasan bukit. Padi kultivar asal Semenanjung Melayu dan Borneo ialah padi kawasan bukit, atau kalau ikut takrifan modennya, padi huma. Padi sawah ni asalnya dari Pakistan sebelum dibawa ke China, dan seterusnya dibawa ke Asia Tenggara. Padi sawah kita adalah hasil daripada baka padi paya purba ni. Kalau gandum diperkenalkan oleh tamadun Mesopotamia dan Mesir purba, padi pula diperkenalkan oleh tamadun China dan medium bagi penyebaran tanaman ni adalah sama, yakni laluan perdagangan. Tanaman padi dan gandum ni sangatlah instrumental dalam teknologi kejuruteraan sebab lebihan hasil tanaman ni kemudiannya dieksport ke negara kota yang lain, merintis kepada pembentukan antara teknologi tertua dan terpenting di dunia: roda.

Namun, bukan semua tanaman moden yang kita ada sekarang ni mencapai status ‘cultivated’. Sebagai contoh, jagung lebih banyak ditanam berbanding padi dan gandum, tap nama saintifik dia tak berakhir dengan –tivum. Namanya ialah Zea mays. Ini adalah pelik kerana kita ada banyak baka jagung yang sudah pasti bermaksud jagung ni dah ‘cultivated’. Menurut dapatan saya, ini adalah berkemungkinan kerana kita tak tahu baka jagung purba. Jagung yang kita ada sekarang ni sudah banyak kali dikacuk sampai dah pupus dan tak tahu mana satu jagung purba. Anda boleh tengok pada 3 gambar jagung yang disertakan di bawah. Kita ada tanaman ‘’kernel’ purba, tanaman ‘kernel’ kacuk dan akhirnya jagung moden. Ni kalau saya tak sebut mereka bertiga ni berkait, pasti anda tak sangka mereka ni keluarga jagung.

Sebagai penutup, saya nak sentuh sedikit tentang GMO. Pasti anda dah biasa dengar orang bising tentang produk GMO ni (Genetically Modified Organism) macam ‘golden rice’ ni tak baik dan penyebab kanser. Jadi, adakah asertasi ni benar?

Kalau anda jumpa golongan ni duduk dakyah dekat korang, maka ambillah tomato ranum dan tepeklah di muka mereka, kerana sesungguhnya semua produk tanaman di dunia ni sememangnya adalah produk GMO. Apa anda ingat tomato purba warna merah macam sekarang? Jangan tengok tomato je, tembikai purba lagi la dahsyat. Tak selera terus tengok.

Dan kita sampai sekarang tak ada bukti kukuh produk GMO ni karsinogenik.


Sejarah Bekam Sepanjang Berdirinya Tamadun Manusia

Apabila skuad USA dilaporkan telah memakai bekam sebagai salah satu daripada langkah persediaan mereka menghadapi Sukan Olimpik Rio Brazil, maka kita mula menggali semula khasiat bekam ini. Banyak juga page dan laman yang membicarakan amalan berbekam digunakan oleh pasukan USA. Begitu juga kami dalam meraih kembali Sunnah nabi ini, kami cuba menyumbang dalam menceritakan tentang ini. Terutama ketika para likers kami bertanyakan, bilakah bekam pertama kalinya digunakan dalam sejarah dunia? Tamadun yang manakah yang paling awal mengamalkan aktiviti yang mempunyai pelbagai nama Bentousa, SchrÖpftherapie, Köpölyözés, Glāstīdams, Вендузи and Kyukaku ini?

i. Mesir Purba

Di Mesir Purba, terdapat ukiran hieroglyphic yang menceritakan tentang amalan ini seawall 3,500 tahun yang lalu manakala terdapat sebuah buku perubatan yang ditulis dalam Eber Papyrys yang ditulis seawall 1550 SM tetapi makalah ini dipercayai dicatat daripada manuskrip perubatan yang jauh lebih awal. Manuskrip perubatan Mesir Purba ini jelas mencatatkan tentang pengunaan bekam.

ii. China

Tiada tamadun (mungkin Islam) yang mencatatkan tentang bekam seteliti seperti mana yang dicatatkan oleh Tamadun China. Rekod terawal tentang amalan berbekam dicatatkan sehingga seawal 3000 tahun yang lalu yang bercakap tentang bagaimana amalan bekam digunakan untuk menyembuhkan penyakit Pulmonary Tuberculosis.

Lalu kemudian, terdapat catatan yang merujuk kepada seorang Taoist terkenal bernama Ge Hong yang hidup sekitar 281-341 Masihi yang memang terkenal dengan amalan alkimia dan perubatan herbanya. Dia dikatakan menceritakan tentang penggunaan tandung haiwan dalam amalan berbekam untuk menyembuhkan bisul-bisul yang tumbuh di kulit manusia dalam bukunya yang bertajuk A Handbook of Prescriptions of Emegencies (Jou How Pei Jyi Fang). Ge Hong juga memberi nama untuk amalan berbekam ini sebagai Jiaofa.

Catatan daripada Dinasti Tang yang berdiri pada abad ke-7 Masihi dahulu turut memperkatakan tentang amalan berbekam dalam buku seperti Necessities Of a Frontier Official (Wai Tai Mich Yao) ditulis oleh Wang Tayr yang memperkatakan tentang pengunaan bekam yang dapat menghindarkan diri daripada sakit kepala, sakit perut dan juga pening dalam batang tubuh seorang pesakit. Bekam merupakan salah satu cara perubatan tradisional China selain daripada pengunaan Akupuntur dan juga Moxibustion.

Catatan lain seperti dalam buku Supplement to Outline of Materia Medica (Ban Tsau Gang Mu Chyr Yi) yang ditulis oleh Zhao Xuemin daripada Dinasti Qin. Catatan ini menceritakan amalan bekam yang dikatakan menggunakan cawan yang diperbuat daripada tanah liat dan buluh.

iii. Tamadun Islam

Antara rekod terawal yang bercakap tentang amalan bekam ini ialah dalam hadis Rasulullah S.A.W yang dicatatakan seperti berikut:

– “Tidaklah aku melewati sekumpulan malaikat pada malam aku di-Isra’kan, melainkan mereka (para malaikat) semua mengatakan kepadaku: “Hai Muhammad, Engkau harus berbekam.” (HR.Tirmidzi)

– “Kesembuhan dapat diperoleh dengan tiga cara: pertama dengan meminum madu (dengan obat herbal), kedua dengan berbekam/hijamah, dan ketiga dengan (terapi) besi panas. Dan aku tidak menganjurkan umatku untuk melakukan pengobatan dengan besi panas.” (HR. Bukhari)

Selain itu, amalan berbekam turut boleh didapati dalam buku Al-Tibb Al-Nabawi yang merupakan sebuah kompilasi berbicara tentang amalan perubatan yang disandarkan pada Rasulullah S.A.W yang dimana terdapat tentang amalan berbekam (dapat dilihat pada perkongsian admin Naseer Sobri). Selain itu, ilmuwan Islam seperti Ibnu Sina (980-1036 M) turut dicatatkan menggunakan amalan berbekam dalam rawatannya.

iv. Dalam Tamadun Lain.

o Pengamal perubatan Yunani Purba iaitu Hippocrates dicatatkan menggunakan amalan perbekaman pada sekitar 400 SM.

o Herodotus dikatakan pernah menulis tentang kebaikan berbekam pada 413 SM seperti berikut:

“Scarification with Cupping possesses the power of evacuating offending matter from the head; of diminishing pain of the same part; of lessening inflammation; of restoring the appetite; of strengthening a weak stomach; of removing vertigo and a tendency to faint; of drawing deep-seated offending matter towards the surface; of drying up fluxions; checking hemorrhages; promoting menstrual evacuations; arresting the tendency to putrefaction in fevers; allaying rigors; accelerating and moderating the crisis of diseases; removing a propensity to somnolence; conciliating natural repose; removing heaviness. These, and many analogous maladies, are relieved by the judicious application of the Cucurbits (Cups), dry or bloody.”

o The Sudanese Travels of Theodoro Krump (1701 Masihi) mencatatkan pengunaan bekam dalam tamadun Afrika.

o Seorang pakar bedah bernama Charles Kennedy dari Amerika mengatakan tentang kejayaan bekam dalam kebanyakan rawatannya. (1826) seperti berikut:

“The art of cupping has been so well-known, and the benefits arising from it so long experienced, that it is quite unnecessary to bring forward testimonials in favor of what has received not only the approbation of modern times, but also the sanction of remotest antiquity.”

o Sebuah peta yang melakarkan peta Allegheny County, Pennsylvania pada tahun 1862 terdapat sebuah iklan yang diselitkan dalam peta itu yang bertulis “Cupping, Leeching, Bleeding, and Tooth drawing.”


Bangkai Kapal Perang Paling Dalam 7KM Ditemui

Perang Dunia Kedua (WWII) dianggap tempoh paling getir dalam sejarah manusia. Tempoh ini menyaksikan lebih 80 juta orang awam dan tentera terbunuh sekaligus menjadikan ia sebagai konflik paling berdarah yang pernah disaksikan dunia. Disebabkan konflik ini juga, ia turut membawa kepada penemuan bangkai kapal perang paling dalam di dunia: USS Samuel B. Roberts.

Kapal perang Amerika Syarikat (AS) ini ditemui sekitar perairan Filipina pada kedalaman 6,895 meter. Angka ini jauh mengatasi ketinggian gunung tertinggi di Tanzania, Gunung Kilimanjaro (5,895 meter). Atau dalam konteks bangunan, 18 kali ganda tinggi Menara Berkembar Petronas. Bangkai kapal ini ditemui pada 22 Jun lepas oleh sepasukan pakar dari dua buah syarikat, Caladan Oceanic Expeditions (COE) (AS) dan EYOS Expeditions (Britain).

USS Samul B. Roberts atau nama gelarannya Sammy B merupakan sebuah kapal pengiring pemusnah untuk Tentera Laut AS (US Navy). Semasa WWII, ia merupakan sebahagian daripada Armada Ketujuh US Navy yang diketuai oleh Laksamana Clifton Sprague. Kapal tersebut karam dalam satu pertempuran di luar Samar pada 25 Oktober 1944.

Pada tarikh tersebut, Armada Ketujuh US Navy atau lebih tepat, Pasukan Petugas Khas 77.4.3 (nama panggilan radio untuk unit berkenaan) diumpan keluar dari kedudukan mereka. Helah ini dimainkan oleh Laksamana-Madya Jepun Takeo Kurita dengan cara menggerakkan armadanya berlayar melepasi Selat San Bernardino. Menyangka tiga kapal Jepun yang dilihat itu sebagai sasaran mudah, Sprague mengarahkan tiga kapal itu dikejar.

Tanpa beliau sedar, tiga kapal Jepun itu sebenarnya sebahagian daripada armada laut Jepun yang terbesar pernah disaksikan dalam WWII. Armada laut yang diketuai Kurita itu terdiri daripada empat kapal perang termasuk Yamato, lapan kapal kruzer dan 11 kapal pemusnah. Di atas kertas, armada Jepun ini jauh lebih kuat berbanding pasukan khas 77.4.3 (enam kapal pengiring pengangkut, tiga kapal pemusnah dan empat kapal pengiring pemusnah termasuk Sammy B).

Sebaik melihat armada laut Jepun, normallah bagi mana-mana pegawai tentera laut cuak melihat bilangan lawan yang banyak. Fakta itu bagaimanapun tidak menggentarkan Sprague sama sekali. Malah, melihat keadaan cuaca dan angin yang memihak kepadanya, beliau mengarahkan pasukan 77.4.3 menggempur habis-habisan armada laut Kurita itu. Tatkala kapal-kapal ini menyerang, Sprague turut mengarahkan pesawat-pesawat pengebomnya untuk menyerang pihak musuh.

Strategi serampang dua mata ini nampak berisiko dan boleh saja mengakibatkan kemusnahan pasukan 77.4.3. Strategi Sprague menyaksikan lima buah kapal karam termasuk Sammy B dengan lebih 1,100 orang tentera laut AS terbunuh. Namun begitu, mentaliti biar putih tulang, jangan putih mata 77.4.3 termasuk Sammy B menjadikan semua yang terbunuh pada hari itu sebagai legenda dalam sejarah US Navy.

Keberanian Sprague mengambil risiko turut mengakibatkan armada laut Kurita terpaksa berpatah balik selepas kehilangan tiga buah kapal kruzer berat. Dengan berundurnya Kurita dari medan Samar, Pulau Leyte, Filipina yang menjadi objektif mereka pada hari itu gagal dicapai.

Kekalahan di Samar juga dianggap penamat kepada usaha Jepun sebagai kuasa laut semasa WWII. Selepas kekalahan tersebut, tentera laut Jepun tidak lagi dianggap berguna dan hanya berperanan sebagai kapal pengangkut tentera bagi mempertahankan saki-baki wilayah yang dikawal Jepun semasa WWII. Yamato kemudiannya karam di Kyushu pada 7 April 1945 semasa dalam perjalanan ke Okinawa.

Berdasarkan imej yang disiarkan kepada media, Sammy B karam selepas terkena serangan oleh sebuah kapal perang Jepun. Ini berlaku selepas kapal berkenaan kehabisan peluru semasa membantu kapal-kapal 77.4.3 memerangi armada laut Kurita.

Nasib sama juga turut menimpa kapal yang kemudiannya memegang rekod terawal sebagai bangkai kapal paling dalam di dunia: USS Johnston. Bangkai kapal ini ditemui pada kedalaman 6,469 meter oleh COE di kawasan perairan sama. Mula ditemui pada 2019, ia hanya dikenalpasti sebagai USS Johnston pada tahun lepas.

COE dan EYOS Expeditions mula mengesan serpihan yang dipercayai berkait dengan Sammy B sejak beberapa minggu sebelumnya. Dari situ, mereka membuat selaman sebanyak enam kali dalam tempoh lapan hari dari 17 Jun hingga 24 Jun lepas bagi mengesan kedudukan bangkai kapal malang itu. Dan itu berjaya dicapai pada 22 Jun lepas – satu perkara yang memuaskan pengasas COE, Victor Vescovo. Ini disebabkan latar belakangnya sebagai bekas pegawai perisikan untuk US Navy.

COE sudah merancang untuk menyerahkan semua data yang berkait dengan aktiviti penyelaman mereka termasuk gambar dan video kepada US Navy. Semua data ini kemudiannya boleh digunakan untuk pelbagai tujuan termasuk untuk tujuan pameran dan pendidikan sejarah. Ketika ini, COE dalam perjalanan ke Guam bagi memulakan ekspedisi selaman di sebelah barat Lautan Pasifik.

RUJUKAN

Suliman, A. (2022, 25 Jun). World’s deepest shipwreck, the Sammy B, is discovered by explorers. The Washington Post.

Hale, T. (2022, 25 Jun). Explorers Have Just Discovered The World’s Deepest Shipwreck. IFLScience.


Kerosakan Industri K-Pop Yang Kita Tidak Ketahui

Rakan Korea di tempat kerja semalam ada berkongsi tentang berita seorang artis kpop bernama sulli membvnuh diri, punya utamanya adalah masalah depresi. Sulli merupakan bekas ahli kumpulan f(x) dan meninggalkan kumpulan itu pada 2014 selepas dikecam peminat dan rakyat cyber, dan masalah depresinya bermula sejak dari itu.

Hakikatnya, masalah bvnuh diri dalam kalangan orang korea dan artis K-pop bukan masalah baru. Malah, Korea Selatan mencatatkan rekod negara tertinggi dalam carta rekod bvnuh diri di kalangan negara OECD (high-income countries). Jadi, persoalannya dimanakah silapnya?

Dalam Kes K-Pop ini, punca utamanya adalah kerana K-Pop itu sendiri lahir daripada sistem atau kerangka yang rosak. Dalam sistem ini, bakal artis direkrut oleh agensi sejak dari umur 12 atau 13 tahun, mereka diminta untuk tinggal di asrama yang dimana disitu agensi mereka akan mengawal berat dan bentuk badan mereka, ada yang sehinggakan diminta untuk melakukan pembedahan plastik. Artis yang di latih, gaji mereka akan dipotong sebagai pembayaran balik upah agensi yang melatih menari, menyanyi, kos sara hidup. Keuntungan satu kumpulan kpop di bahagikan sehingga pada kadar 80 (agensi):20 (Kumpulan Kpop).

Hasil daripada sistem ini? Lahirlah artis K-pop yang kelihatan serba serbi sempurna. Ini menyebabkan peminat menjadikan mereka idola dan matlamat kehidupan. Satu standard kecantikan, kesempurnaan yang perlu dicapai oleh semua orang. Kesannya, peminat mula melakukan pembedahan plastik demi mencapai tahap kesempurnaan idola mereka

Maka tidak pelik apabila International Society of Aesthetic Plastic Surgery;UN menyenaraikan Korea Selatan sebagai negara tertinggi kadar pembedahan plastik per capita dengan statistik menunjukkan 1 Juta pembedahan plastik telah dilakukan dalam tempoh setahun, iaitu bersamaan juga dengan nisbah 1 dalam kalangan 3 perempuan korea. Pengaruh utamanya adalah K-Pop. Mereka sentiasa merasa serba kekurangan kerana terpengaruhnya kesempurnaan idola mereka.

Tidak cukup dengan itu, disebabkan keranga yang rosak ini, lahirlah peminat yang fanatik. Menulis surat dengan mengunakan darah.  Cubaan untuk menculik artis malah ada yang menceroboh bangunan tempat tinggal artis tersebut. Berlakulah kecam-mengecam antara kumpulan peminat. Artis juga diserang mentalnya dengan cacian sekiranya bertidak dari luar kemahuan peminat.

Hasilnya daripada sistem ini, lahirlah masalah-masalah yang hanya ada pada industri musik K-Pop tapi tiada pada yang lainnya. Siapakah yang dapat untung daripada semua ini? Kerajaan Korea Selatan kerana mengunakan K-Pop untuk memperkenalkan produk-produk Korea kepada dunia. Mempromosikan Korea Selatan untuk meningkatkan sektor pelancongan  demi meningkatkan ekonomi Korea dan dijangka mampu menjana $51Bil menjelang 2020.

Senarai artis-aris Korea yang membvnuh diri:

📍 Jang Ja-Yeon, bvnuh diri, punca depression “modern-day sexual slavery in the Korean entertainment industry”

📍 Seo Ji-won, bvnuh diri, punca depression “concerns about the sudden success of his debut album, and whether its follow-up, would be equally successful.”

📍 Jeong Da-bin, bunuh diri, punca depression “depressed over her lack of work, the imprisonment of her previous manager, and online attacks about her appearance.”

📍 U;Nee, bunuh diri, punca depression “depressed by online criticism”

📍 Jonghyun, bunuh diri, punca depression

Artikel dinaikkan atas kebenaran penulis asal, Aiman Khalid.

RUJUKAN

1) Williamson, Lucy (2011-06-15). “The dark side of South Korean pop music”. BBC News. Retrieved 2017-06-19.

2) Han, Sang-hee (2009-08-11). “Is There a Solution for Slave Contracts?”. Korea Times. Retrieved 2017-06-19.

3) Sung, So-young (2014-10-20). “Why K-pop idols flee from their groups”. Korea JoongAng Daily. Retrieved 2017-06-19.

4) https://www.star2.com/…/k-pops-brutal-pressure-which-lead…/…

5) http://www.koreaherald.com/view.php?ud=20190501000216

6) https://www.scmp.com/…/k-pop-infectious-disease-not-cultura…

7) https://edition.cnn.com/…/k-pop-star-death-scli-…/index.html


Penyakit Apa Menimpa Bruce Willis Sampai Kena Bersara

Usia bukan rahsia. Semakin tua, kita akan kehilangan ramai yang lebih berusia.

Ini adalah masalah dari segi agama, ekonomi dan sosial:

Agama memperingati kita supaya senantiasa taat apda kedua ibu-bapa.
Ekonomi menggesa pemimpin rangka dasar mesra-keluarga.
Sosial pula seperti apa yang berlaku pada hari ini seperti Bruce Willis misalnya.

Generasi X dan Millennial boleh kata membesar dengan Bruce Willis. Filem seperti Pulp Fiction, Last Man Standing dan Armαgeddoη selamanya terpahat pada minda.

Tetapi lama kelamaan, Bruce Willis semakin perlahan pula dalam industri perfileman. Kalau bandingkan prestasi beliau mengikut dekad, nampak sangat hujung-hujung 2010-an sudah mendap dari segi kualiti. Dialog beliau sudah tidak lagi mantap.

Sekarang kita tahu kenapa. Beliau sαkit. Yang betul-betul memilukan, rakan-rakan kerja beliau sudah lama perasan. Pengarah filem Out of Deαth mengurangkan lima muka surat daripada skrip filem. Dan kelima-lima muka surat merupakan dialog Bruce Willis (James & Kaufman, 2022).

Dialog-dialog sedia ada pula dikecilkan. Lagi teruk, pengarah perlu membetulkan kedudukan kamera supaya penonton tidak nampak alat pada telinganya. Alat ini dipanggil “earwig”, memang biasa digunakan untuk bantu pelakon ingat skrip. Tetapi Bruce Willis bergantung habis pada “earwig”.

Beliau tidak boleh ingat dialog. Beliau tidak tahu apa yang patut dibuat. Ada babak beliau tembαk padahal belum sampai waktu. Orang makin risau beliau menghidapi penyakit nyanyuk.

Diagnosis Sebenar Yang Mengejutkan

Bruce Willis berundur daripada medan perfileman kerana disahkan menghidαpi aphasia. Faktor utama aphasia adalah kerana kecederααη pada otak biasanya berpunca daripada strok, gegaran atau bαrαh.

Aphasia menyebabkan pesakit hilang kebolehan untuk berbahasa. Jangankan bercakap, membaca turut terjejas sampai tidak boleh membaca dan menulis (BBC, 2022).

Sekarang mesti ada yang keliru antara aphasia dan ηyαηyuk (dementia). Umumnya, masalah otak terlalu rumit dan kompleks untuk difahami dengan “definisi terlalu ringkas”.

Aphasia hanya menjejaskan kebolehan berkomunikasi. Manakala ηyαηyuk lagi meluas sampai ke peringkat tidak boleh berfungsi seperti biasa.

Inilah sebab kenapa pesakit aphasia tidak mungkin akan bertelαηjαηg bulat tanpa menutup pintu… manakala pesakit ηyαηyuk boleh.

Pada dasarnya, nyanyuk adalah koηflik kognitif yang berangkaian antara komunikasi, kemahiran, pemikiran logik dan sebagainya. Aphasia pula masih elok dari segi kemahiran dan pemikiran logik (Browne, 2022).

Boleh Sembuh Tidak

Ramai dalam kalangan pembaca berpegang teguh pada “semua penyakit ada penawar”. Pegangan ini adalah daripada Islam, yang memangkinkan bahawa penawar bersifat universal.

Sebenarnya, ada satu masalah pemahaman di sebalik pegangan ini: “semua penyakit ada penawar (cuma teknologi belum sampai lagi).”

Teknologi vaksin berjaya menegakkan kebenaran Islam, kerana merawat dengan cara pencegahan seperti yang difirman. Setakat ini 12 penyakit membυηυh (demam campak, diphteria, malaria dsb.) tumbang macam ayam dipαηcυηg kerana vaksin.

Untuk situasi macam kapasiti mental seperti aphasia dan ηyαηyuk, barangkali takkan ada nyanyuk. Kerana ini bukan sejenis penyakit akibat serαηgαη bakteria atau virus. Ini ibaratkan suatu “situasi” yang mengambil masa sebelum tunjuk kesan-kesannya.

Buat masa sekarang, belum ada ubat atau vaksin yang boleh menghalang aphasia dan ηyαηyuk. Nak buat andaian kena banyak membaca dan bersenam pun belum tentu boleh – kerana Bruce Willis walaupun sudah berumur masih membaca dan bersenam (untuk berlakon).

Pendapat umum menyatakan bahawa makanan adalah sumber keberkatan dan juga serdak penyakit. Cuma melihat macam mana orang Islam yang makan 100% halal boleh kena ηyαηyuk, kita tidak boleh buat sebarang andaian. Yang pasti, saya sebagai penulis berdoa supaya kita semua terhindar daripada situasi-situasi ini.

RUJUKAN:

BBC. (2022, April 1). Bruce Willis gives up acting due to brain disorder aphasia.

Browne, E. (2022, Mac 31). Difference between aphasia, dementia explained after Bruce Willis diagnosis. Newsweek.

James, M., & Kaufman, A. (2022, Mac 30). Concerns about Bruce Willis’ declining cognitive state swirled around sets in recent years. Los Angeles Times.


Askar Upahan Gelanggang (Mercenaries) Baru Sertai Konflik Ukraine-Rusia

Konflik Ukraine-Rusia kini memasuki minggu ketiga. Di sebalik kelebihan yang dimiliki kedua-dua pihak – Rusia (bilangan tentera dan aset) dan Ukraine (kelengkapan canggih), ia masih menemui jalan buntu. Dan kini, kedua-duanya berpaling kepada askar-askar upahan untuk membantu mereka mencapai matlamat masing-masing.

Ukraine sebelum ini telah membuka pintu seluas-luasnya kepada sukarelawan asing menyertai legion asing mereka sejak dua minggu lepas. Dikatakan 16,000 orang telah mendaftarkan diri menyertai legion ini.

Di sebalik kehadiran legion asing ini, kontraktor tentera swasta (PMC) turut mengambil kesempatan merekrut individu berpengalaman untuk kerja-kerja pertahanan dan keselamatan. Ini termasuk mengeluarkan pekerja-pekerja dari syarikat-syarikat asing.

Silent Profesionals yang berpangkalan di Amerika Syarikat misalnya mengeluarkan satu iklan mencari pekerjaan kepada mana-mana PMC yang berminat. Syaratnya mudah, hanya perlu mempunyai pengalaman lima tahun atau lebih sebagai tentera di Eropah. PMC yang terpilih akan dibayar AS$1,000 hingga AS$2,000 sehari dengan bonus akan diberi selepas mereka selesai menjalankan sesebuah operasi.

Sesetengah syarikat turut menawarkan kerja PMC tetapi pada kadar 2,000 hingga 3,000 euro. Menurut beberapa PMC yang enggan didedahkan namanya, terdapat lebih seribu tentera profesional sudah berada di Ukraine pada 2 Mac. Dengan situasi konflik belum menemui kesudahan antara kedua-dua pihak, bilangan mereka dijangka bertambah bagi menyokong pihak yang bertelagah.

100 daripadanya mempunyai latar belakang Legion Asing Perancis (French Foreign Legion/FFL). Mereka diberitahu agar tidak membawa sebarang pengenalan diri dan jika ditangkap, mereka perlu menanggungnya sendiri.

Pendedahan ini sebenarnya mewakili pendirian negara-negara Eropah terhadap penyertaan askar mereka dalam konflik Ukraine-Rusia. Walaupun membekalkan banyak peralatan pertahanan dan kewangan kepada Kiev, pada mereka, penyertaan askar profesional hanya akan memburukkan lagi keadaan.

Ini kerana Rusia sudah memberi amaran sekiranya tentera mereka menemui mana-mana askar dari mana-mana negara Eropah di Ukraine, maka mereka juga berdepan risiko tindak balas daripada Moscow. Oleh sebab itulah, banyak negara menggesa askar-askar ini membatalkan niat mereka ke negara itu.

Di Britain, Setiausaha Pertahanan Ben Wallace menggesa tentera Britain agar membatalkan niat mereka ke Ukraine. Sekiranya mereka enggan berbuat demikian, maka tentera yang terlibat akan ditangkap dan dibicarakan di mahkamah tentera.

Bagi sukarelawan pula, mereka berdepan nasib ditahan di bawah undang-undang anti-keganasan UK sebaik pulang. Inilah nasib yang menimpa sesetengah warga Britain yang pergi ke Syria dan Iraq bagi membantu pihak Kurdis melawan kumpulan Daish.

Situasi ini juga mendorong Kementerian Luar Perancis menggesa ahli FFL agar membatalkan niat mereka. 14 daripadanya berjaya dihalang daripada terbang ke Ukraine. Sementara 25 ahli FFL yang berdarah Ukraine telah meninggalkan pasukan.

Ukraine yang sememangnya terdesak memerlukan tentera, baik sukarelawan mahupun tentera profesional untuk terus mengekang asakan Rusia. Dalam kes legion asing mereka, tentera yang menyertai pasukan itu akan dibayar AS$3,500 sebulan dan mendapat hak sama seperti askar Ukraine lain.

Menurut seorang pegawai Kiev yang enggan dikenali, negara mereka mempunyai bilangan tentera yang mencukupi. Tetapi dengan menerima sukarelawan asing ini, ia dianggap tanda perpaduan dunia menentang kekejaman Moscow.

Di sebelah Rusia pula, mereka membawa masuk PMC dari Kumpulan Wagner. Kumpulan Wagner memang diketahui menghantar PMC di beberapa negara seperti Libya, Syria dan Central Africa Republic (CAR). Malah, pemilik syarikat Yevgeniy Prigozhin mempunyai hubungan baik dengan Presiden Vladimir Putin. Begitupun, kebanyakan ahlinya diketahui mempunyai pandangan pelampau berhaluan kanan seperti diketahui warga Libya.

Pihak Rusia juga turut menghantar kumpulan tentera Chechnya ke Ukraine bagi mempercepatkan usaha menjatuhkan kerajaan pimpinan Voldomyr Zelensky di Kiev. Malah, khabarnya pemimpin Chechnya Ramzan Kadyrov turut turun padang dalam konflik berkenaan.

Dan terbaru, Rusia sedang merancang membawa masuk PMC dari Syria untuk menyokong kempen mereka di Ukraine. Buat masa ini, usaha merekrut dihadkan bilangannya – satu eksperimen bagi melihat sejauh mana keupayaan mereka bertempur di teater Ukraine.

Dengan tawaran gaji sebanyak AS$3,000 atau 7.5 juta paun Syria, ia merupakan satu tawaran menggiurkan bagi mana-mana tentera Syria yang berdepan isu ekonomi dan kekurangan makanan di negara mereka.

Namun begitu, tawaran sebegini dijangka bakal mendedahkan sekutu Putin, Presiden Bashar al-Assad kepada bahaya. Ini kerana ahli-ahli kumpulan anti-Assad di Syria sudah pasti akan pergi ke Ukraine dan membantu Kiev menentang jentera perang Moscow.

Salah seorang daripada mereka ialah Suheil Hammoud atau Abu TOW. Dia berharap dapat diberi laluan selamat untuk pergi ke Ukraine dan membantu mereka melawan Rusia.

How can I go to Ukraine and fight alongside the Ukrainian army Is there a way I'm ready

— سهيل أبو التاوو (@suheilhammoud) February 25, 2022

Di sebalik semua ini, seorang PMC yang enggan dikenali berpandangan kerja merekrut sebegini bersifat sia-sia terutama bagi pihak Ukraine. Ini kerana jika diletak kemungkinan menentang PMC dari Wagner dan Syria serta kumpulan separa tentera Chechen dalam situasi perang bandar, PMC asing bakal berdepan masalah besar.

RUJUKAN

Makki, D. (2022, 11 Mac). Russia-Ukraine war: Moscow recruiting Syrians for invasion. Middle East Eye.

Averre, D et al. (2022, 9 Mac). British soldiers who went AWOL to fight in Ukraine could be prosecuted for DESERTION, warns Defence Secretary Ben Wallace. Daily Mail.

Kemal, L. dan Soylu, R. (2022, 3 Mac).Russia-Ukraine war: How invasion is attracting mercenaries – not just foreign volunteers. Middle East Eye.

Sumber gambar: Reuters


Kebakaran Gergasi Suatu Masa Dahulu Pernah Pupuskan Kehidupan

Malapetaka kebakaran yang berlaku di seluruh Australia pada baru-baru ini, bukan sahaja memberikan kesan buruk kepada manusia dan ekonomi, malah terkesan pada biodiversiti dan ekosistem. Manusia jarang menyaksikan kebakaran sedahsyat ini.

Namun, kita tahu kebarakan liar seperti ini telah mengakibatkan kepupusan besar-besaran (mass extinction) dan membentuk semula kehidupan di Bumi pada masa lampau iaitu ketika asteroid menyerang Bumi. Serangan tersebut telah menghancurkan dinasour akibat daripada ribut api.

Australia merupakan salah satu daripada 17 negara mega-pelbagai (megadiverse). Banyak kekayaan spesis di Bumi ini berhabitat di kawasan yang dilanda kebakaran liar baru-baru ini.

Dalam keadaan sebahagian mamalian dan burung sedang diancam kepupusan, keadaan bertambah teruk bagi spesis invertebrata kecil dan kurang bergerak.

Hutan Hujan Gondwana di New South Wales dan Queensland merupakan kawasan yang paling teruk dilanda kebakaran. Warisan Dunia ini telah menjadi rumah pelbagai jenis serangga dan pelbagai jenis siput.

Pada zaman lampau, kebakaran hebat pernah berlaku yang dapat dilihat pada rekod-rekod fosil. Rekod tersebut telah menyediakan bukti yang cukup kuat bagaimana api mampu meletuskan penyebaran kepupusan dan membentuk semula hidupan di Bumi.

Sekitar 66 juta tahun lalu, kepupusan besar-besaran yang digelar “kepupusan Cretaceous-Paleogene” popular telah menghapuskan dinosour. Peristiwa ini telah memadamkan 75% spesis di muka Bumi.

Saintis bersetuju bahawa kepupusan ini berpunca daripada hentaman asteroid sebesar 10 kilometer yang menhentam kawasan Mexico pada hari ini. Hentaman tersebut menghasilkan hentaman sebesar saiz negara Tasmania.

Salji nuklear (nuclear winter) muncul hasil daripada impak tersebut. Zarah-zarah tebal menutupi atmosfera dan menghalang cahaya matahari untuk bertahun lamanya.

Kegelapan beku (frozen darkness) yang berpanjangan telah membunuh ekosistem dari tumbuhan hinggalah phytoplankton. Serpihan api daripada hentaman asteroid tersebut telah tersebar ke seluruh atmosfera. Kajian menunjukkan bahawa api liar global merupakan pemicu penting terhadap kepupusan hidupan di darat.

RUJUKAN:


Inuit – Masyarakat Yang Hidup Dalam Cuaca Sejuk Beku

Inuit atau Inupiat, merupakan masyarakat asli yang hidup di rantau yang hampir sepanjang tahunnya bersuhu bawah sifar. Bagaimanapun, cuaca yang mencabar sebegitu sama sekali tidak melunturkan keupayaan mereka untuk menjalani kehidupan sehari-hari.

Memandangkan tiada tumbuhan boleh dimakan yang dapat hidup di sana, maka diet utama masyarakat Inuit adalah daging. Antara daging yang biasa dimakan oleh mereka ialah ikan paus, anjing laut, walrus, dan pelbagai macam ikan. Haiwan-haiwan ini tidak hanya dimanfaatkan sebagai sumber makanan, tetapi turut diolah sehingga mempunyai banyak kegunaan lain.

Pada musim panas, masyarakat Inuit berteduh di bawah rumah yang berbentuk seperti khemah yang kebiasaannya diperbuat daripada tulang dan kulit haiwan. Pada musim sejuk pula, mereka berteduh di bawah igloo, rumah berbentuk kubah yang diperbuat daripada bongkah-bongkah salji.

FAKTOR KETAHANAN MASYARAKAT INUIT

Antara faktor yang membolehkan mereka mengharungi kehidupan dalam cuaca yang sedemikian mencabar adalah kreativiti mereka dalam berinovasi, baik dalam cara hidup mahupun dalam mengembangkan teknologi. Misalnya, mereka membangunkan reka bentuk igloo yang mampu menjadi penebat haba. Mereka juga mempunyai kelengkapan berburu yang efisien; kayak, jaket, but, s3nj4ta, dan teknik menangkap buruan. Selain kayak, masyarakat Inuit juga mempunyai pengangkutan air lain yang lebih besar saiznya, iaitu umiak.

Di samping itu, saintis turut berpendapat bahawa kadar ketahanan mereka disumbangkan oleh faktor genetik. Misalnya, sekumpulan saintis dari Universiti California di Berkeley pernah membuat kajian tentang genetik masyarakat Inuit dan membentangkannya dalam sebuah kertas kajian yang diterbitkan dalam jurnal Biologi Molekul dan Evolusi. Hasil kajian mendapati masyarakat Inuit mempunyai kecenderungan genetik yang berbeza, di mana kecenderungan genetik ini membantu menghasilkan lebih banyak sel lemak perang berbanding sel lemak putih. Sel lemak perang berfungsi membakar tenaga dan menghasilkan haba, sementara sel lemak putih yang dimiliki kebanyakan manusia pula hanya menyimpan kalori.

MENONGKAH ARUS KEMODENAN

Pada kurun-kurun kebelakangan, gaya hidup masyarakat Inuit mengalami banyak perubahan seiring arus kemodenan. Namun, tradisi dan budaya mereka tidaklah hilang serta-merta. Tradisi oral, kisah-kisah mitos, dan tarian kebudayaan masih menduduki tempat yang penting dalam kalangan mereka. Bahasa utama mereka, iaitu bahasa Inuktitut juga masih dituturkan di kebanyakan kawasan Artik, termasuklah di corong radio dan siaran televisyen.

Bagaimanapun, gelombang perubahan kian menekan khususnya pada 1960an, apabila banyak badan kerajaan mendesak masyarakat Inuit supaya mendiami mukim-mukim perkampungan dan bukan lagi di khemah-khemah nomad, baik pada musim sejuk mahupun musim panas. Populasi masyarakat Inuit kian berkembang sehingga gaya hidup berburu tidak lagi mampu menampung kehidupan.

Justeru, ada yang meninggalkan suasana tradisi dan mengamalkan gaya hidup sedentari di kampung atau pekan demi mendapatkan pekerjaan dan bekalan makanan yang lebih terjamin. Di sana, masyarakat Inuit mula mempelajari budaya Barat. Kemudahan-kemudahan seperti klinik dan sekolah turut disediakan buat mereka.

Interaksi antara Inuit dan masyarakat Eropah juga berlangsung semakin kerap menjelang 1940an, jika dibandingkan dengan tempoh-tempoh sebelumnya.

Lama-kelamaan, rantau Artik tempat tinggal masyarakat Inuit makin meriah dengan kehadiran kuasa-kuasa Barat yang datang membina lapangan terbang dan pangkalan-pangkalan radar. Pembangunan-pembangunan infrastruktur sebegini membuatkan dunia yang luas ini terasa kecil dan Artik sendiri tidak lagi terpencil.

DEWA-DEWI DALAM MITOS MASYARAKAT INUIT

Menurut The Canadian Encyclopedia, masyarakat Inuit di rantau Artik Kanada merupakan sebahagian dari keluarga masyarakat yang lebih besar yang hidup di sekitar Laut Berit, Alaska, Kanada, dan Greenland. Mereka tidak hanya terkait secara bahasa, tetapi juga oleh persamaan budaya dan gaya hidup sepertimana yang dapat dilihat menerusi unsur seni, nyanyian, tarian, mitos, dan legenda mereka. Dalam kepercayaan tradisi masyarakat Inuit, mereka memuja beberapa dewa-dewi utama. Antara seperti:

Annigan si dewi bulan: Menurut masyarakat Greenland, peredaran bulan dan matahari berlaku akibat pergaduhan antara Annigan dan Malina si dewi matahari. Fasa bulan sabit di langit juga kononnya berpunca dari Annigan yang terlupa makan sehingga membuatkan tubuhnya kurus.

Sedna si semangat laut: Menurut legenda, Sedna dipaksa oleh bapanya untuk berkahwin dengan seekor anjing. Anehnya, anjing itu kemudian dilemaskan oleh bapa Sedna sendiri sambil Sedna pula terpaksa membawa diri dan anaknya diserahkan kepada orang lain. Sedna kemudian diperdaya sehingga mengahwini seekor burung yang menjelma sebagai seorang lelaki.

Selepas identiti sebenar burung itu diketahui, bapa Sedna membawa Sedna pergi melarikan diri dengan menaiki sebuah perahu. Malangnya, perahu itu dibadai angin kencang yang terhasil dari kibasan sayap burung yang mengejar mereka berdua. Sedna tercampak keluar, namun sempat memaut bahagian sisi perahu. Apa yang menyedihkan, si bapa kemudian meng3r4t jari-jemari anaknya sendiri sehingga mengakibatkan Sedna terjatuh ke dalam laut. Kononnya, jari-jemari yang putus itu bertukar menjadi hidupan-hidupan laut.

WILAYAH NUNAVUT

Pada tahun 1999, kerajaan Kanada menubuhkan wilayah Nunavut yang ditadbir sepenuhnya oleh masyarakat Inuit. Peta di bawah menunjukkan betapa luasnya wilayah yang dihuni masyarakat kalis cuaca sejuk tersebut.


Ratu Isabella, Jatuhnya Islam Di Andalusia Dan Kejatuhan Melaka

Aku pernah tertanya-tanya, apakah yang mungkin akan terjadi jika Ratu Isabella I dan raja-raja Sepanyol sebelum beliau gagal menjarah Bumi Andalusia? Apakah implikasinya terhadap Nusantara? Dengan izin Allah, artikel ini bakal menjawab persoalan ini…

Kejatuhan Kota Alhambra, Granada yang merupakan kejatuhan Andalusia secara total ke tangan Ratu Isabella I dari Castile dan Raja Ferdinand II dari Aragon ditangisi oleh umat Islam hingga ke hari ini. Bagiku, kecewa, sedih dan marah lebih terasa apabila melihat tinggalan sejarah berseni indah di Cordoba, Toledo dan Granada.

Tahukah anda bahawa gabungan Ratu Isabella I dan Raja Ferdinand II bukan sahaja menamatkan era gemilang Kerajaan Islam di Andalusia tetapi juga telah menyebabkan huru hara di Asia Selatan dan Nusantara dek kerana rempah ratus dan kekayaannya yang amat bernilai. Dalam erti kata yang lain, disebabkan mereka berdualah Belanda dan Inggeris belayar ke Timur Jauh.

Namun, apa kaitan Ratu Isabella I yang menakluk kota terakhir Andalusia iaitu Granada pada tahun 1492 Masihi, dengan kejatuhan Kota Melaka ke tangan Belanda pada tahun 1641 Masihi? Apa yang berlaku di dalam period 150 tahun di antara kedua-dua peristiwa tersebut? Untuk merungkai persoalan ini, aku perlu bermula dengan implikasi perkahwinan Ratu Isabella I dan Raja Ferdinand II.

Zaman kejatuhan Andalusia bermula apabila tempoh yang dikenali sebagai Period Taifa bermula. Kerajaan-kerajaan kecil Islam di Andalusia yang sering bertelagah tentang soal kawasan jajahan dan juga pertelingkahan yang sering terjadi di antara masyarakat Islam Iberia, Arab dan Berber telah menyebabkan institusi kerajaan Islam ini melemah. Raja-raja kecil ini sering mendapatkan bantuan tentera Kristian Iberia untuk menjatuhkan sesama mereka. Sebagai contoh, Raja Islam Toledo telah membayar upah yang tinggi kepada Raja Navarre (Kristian) untuk menyerang Kerajaan Islam Zaragoza. Raja Islam Zaragoza pula membayar upah yang tinggi kepada Raja Castile (Kristian) untuk menyerang kembali Toledo. Inilah permainannya di zaman itu.

Semakin lama, Kerajaan Kristian Iberia seperti Castile, Navarre, Leon dan lain-lain semakin kuat. Dipendekkan cerita, kota Islam terakhir iaitu Alhambra, Granada akhirnya jatuh ke tangan Ratu Isabella I dan menamatkan sekaligus pemerintahan raja Islam terakhir iaitu Sultan Muhammad XII.

Penyatuan Wilayah Castile dan Aragon melalui perkahwinan Ratu Isabella I dan Raja Ferdinand II ini akhirnya melahirkan Negara Sepanyol di bawah kekuasaan ‘House of Habsburg’ yang disatukan oleh cucunya Raja Charles I. Agak kompleks untuk menerangkan peranan ‘Keluarga Di Raja’ yang di panggil ‘House’ ini di Eropah. Aku sarankan bacaan lanjutan dibuat untuk memahami konsep ‘House’ ini.

Cicit Ratu Isabella I, iaitu Raja Philip I kemudiannya menakluk Portugal pada tahun 1581 Masihi. Maka bermulalah penyatuan Empayar Sepanyol-Portugis di seluruh dunia. Bagi Orang Portugis, mereka tidak dapat menerima hakikat negara mereka ditakluk dan sering berlakunya penentangan terhadap ‘penjajah’ Sepanyol. Perlu diingat, pada waktu ini Melaka sudah berada di tangan Portugis. Moral tentera Portugis di India dan Nusantara juga terjejas. Tuan besar Kota Melaka sebenarnya ialah Sepanyol, bukan Portugis lagi.

Adakah anda tahu bahawa peperangan di antara Belanda/Inggeris dengan Sepanyol-Portugis bermula kerana kapal perang Inggeris telah merampas kapal dagang Portugis yang bernama Madre de Deus pada tahun 1592 Masihi? Kapal ini sarat dengan bahan dagangan yang nilainya sepertiga daripada kekayaan perbendaharaan Inggeris ketika itu. Kejadian inilah yang menyebabkan Belanda/Inggeris menyedari akan kekayaan Nusantara dan rempah ratusnya.

Dinasti Habsburg tidak mahu berkongsi kekayaan ini dengan Inggeris/Belanda dan memaksa Belanda/Inggeris mencari jalan sendiri ke Timur Jauh. Pada tahun 1595, Jan Huyghen van Linschoten menerbitkan penulisannya tentang pelayaran ke Timur Jauh. Maka bermulalah ekspedisi ketenteraan Inggeris/Belanda pada tahun 1602 Masihi ditunjangi oleh VOC (Syarikat Hindia Timur Belanda) dan EIC (Syarikat Hindia Timur Inggeris).

Belanda mula berdagang di Aceh dan bercita-cita untuk menduduki Kepulauan Jawa dan juga Melaka. Modus operandi mereka mudah, di mana ada Portugis atau Sepanyol, di situlah mereka perlu pergi, sama ada untuk menjarah tanah itu atau berdagang. Setelah mengambil alih Jayakarta dan membina kubu mereka di sana, pada tahun 1606 Masihi, Belanda melakukan serangan ke atas Sepanyol-Portugis di Melaka yang diketuai oleh Cornelis Matelief de Jonge. Beliau dibantu oleh tentera Melayu Kesultanan Johor di bawah pemerintahan Sultan Alauddin Riayat Shah 3. Serangan ini gagal, namun memberi tamparan yang hebat terhadap Portugis.

Namun, serangan terakhir bermula pada tahun 1640 Masihi telah membuahkan hasil. Apakah yang terjadi di belakang tabir sehingga jatuhnya Kota Melaka ke tangan Belanda pada tahun 1641 Masihi ini?

Nun jauh beribu batu di Portugal, telah meletusnya peperangan yang dinamakan ‘Portugese Restoration War’ yang bermaksud ‘Peperangan Mengembalikan Hak Portugis’. Peperangan jauh di Eropah ini melemahkan posisi Sepanyol-Portugis di Nusantara kerana bantuan dari Lisboa dan Goa semakin berkurangan.

Tentera Portugis pula tidak lagi bermotivasi untuk mempertahankan kubu dek kerana peperangan menentang Dinasti Habsburg di kampung halaman. Sebenarnya, Kota A Famosa itu amat ranum sekali untuk ditawan oleh kuasa-kuasa di sekelilingnya. Namun, Belanda yang berhasil menakluknya.

Begitulah secara ringkasnya hubungan di antara Ratu Isabella I, Dinasti Habsburg dan juga kedatangan Belanda/Inggeris ke Nusantara. Tidakkah anda berasa hairan mengapa Pulau Semenanjung dan Kepulauan Indonesia bertukar tangan antara Inggeris dan Belanda bagaikan menukar baju? Ya, mereka adalah sekutu menentang gandingan Portugis-Sepanyol di Eropah dan serata alam.

Ratu Isabella I bukan sahaja melenyapkan Kerajaan Islam Andalusia tetapi legasinya juga tanpa sedar menyebabkan terpisahnya Nusantara menjadi Semenanjung Tanah Melayu dan Gugusan Kepulauan Indonesia hasil daripada Perjanjian London 1824.

Perlukah aku nyatakan legasi Ratu Isabella I ini dengan kisah pemurtadan umat Islam di Kepulauan Filipina dan juga pembantaian Kaum Mayan semasa kempen ‘Conquistador’ (Penaklukan) di Amerika Selatan?

Konklusi besar yang boleh aku simpulkan ialah, “jika Kerajaan Islam itu bersatu padu dan kuat, tiadalah Ratu Isabella dan penaklukannya, maka tiadalah kisah penaklukan Habsburg ke atas Portugal, maka mungkin penjelajahan Belanda/Inggeris ke Timur Jauh keterlewatan puluhan malah mungkin juga ratusan tahun, maka Kota Melaka itu masih terisolasi di tangan Portugis.

Apakah peluang Kesultanan Melayu yang ada untuk merampas kembali Kota Melaka yang terisolasi ini daripada cengkaman Portugis tanpa kelibat Belanda? Apakah bentuk kerajaan moden di Nusantara tanpa Perjanjian London 1824 di antara Belanda dan Inggeris?”

Ketika Sultan Muhammad XII menunggang kuda meninggalkan Kota Alhambra, beliau menangis teresak-esak sambil berpaling melihat kota yang indah ini buat kali yang terakhir. Ibunya menghampiri dan berkata…

“Janganlah kau menangis seperti seorang wanita untuk apa yang engkau tidak dapat pertahankan seperti seorang lelaki”

Implikasi daripada kebodohan dan kesilapan lampau akhirnya terbawa ke Nusantara. Sejarah itu mengajar, bukan sekadar untuk bernostalgia. Janganlah suatu hari nanti aku dan anak cucuku menangis seperti anak kecil.


Menjawab Setiap Persoalan Sains Mengenai Filem Ant-Man

Tadi, sewaktu sedang berkelana dalam laman muka buku, penulis terjumpa satu meme lama (gambar). Meme ini mengingatkan penulis akan satu sesi ceramah bersama pelajar di Universiti Sains Islam Malaysia pada tahun 2019.

Penulis merupakan penceramah jemputan, menggantikan seorang Pakar Quantum Malaysia, Prof Madya Dr. Hishamuddin dari Universiti Putra Malaysia. Ulasan Prof Hisham mengenai filem Ant Man dalam Majalah Sains amat menarik sebenarnya, dan berbaloi untuk dibaca oleh mereka yang ingin melihat Ant Man dari sudut yang lebih saintifik.

Mengetahui dua orang panel lain yang akan bersama penulis adalah panel yang agak ikonik dan terkenal, penulis mengambil pendekatan yang lebih mudah dan santai. Sewaktu sesi tersebut berlangsung, penulis mengeluarkan beberapa soalan yang bermain dalam minda penulis sewaktu menonton filem Ant Man (dan Marvel, secara umumnya), kepada audiens.

Dari situ, penulis mula meneroka dengan lebih terperinci “sains” yang kelihatan seperti agak janggal, namun berbaloi untuk difahami, walau hanya sekadar hiburan.

Menariknya, salah satu soalan yang penulis tanya pada 2019, kini kembali pada 2021. Jadi mungkin ini saat yang terbaik untuk kita kembangkan lagi pemahaman kita mengenai sains di sebalik filem adiwira. Untuk memudahkan perbincangan, artikel ini akan dibuat dalam bentuk soal balas.

Soalan: Bagaimana Ant Man boleh bernafas, kalau Ant Man sendiri lebih kecil dari oksigen?

Jawapan: Sewaktu sesi ceramah berlangsung, penulis bertanya soalan yang hampir serupa, cuma terdapat sedikit perbezaan. “Bagaimana Ant Man boleh melihat, kalau Ant Man sendiri lebih kecil dari foton, partikel bagi cahaya?”

Boleh penulis katakan, sewaktu persoalan itu ditunjukkan dalam slide penulis, hampir separuh dari audiens dalam dewan tercengang.

Ganjil bukan?

Ant Man kelihatannya seperti memiliki satu ‘kuasa’ luarbiasa yang istimewa. Berbekalkan “molekul Pym” dan suit Ant Man, Scott Lang memiliki kebolehan untuk merubah saiznya: dia boleh mengecil dan membesar sesuka hati. Namun kuasanya itu kelihatan amat tidak masuk akal, kerana sepertimana komen James Kakalios dalam The Physics of Superheroes, small sizes Ant-Man would be “deaf, dumb and blind”.

Bayangkan sendiri. Sekiranya seorang manusia, secara biologinya mengecil hingga ke saiz subatomic (dalam babak akhir filem Ant Man pertama), kita tidak mampu melihat kerana cahaya tidak dapat sampai ke mata kita, kita tidak mampu mendengar, kerana getaran udara sendiri tidak lagi menjadi bunyi bagi kita, sebaliknya menjadi satu ‘gangguan getaran’ bagi kita.

Jadi, bagaimana sebenarnya logik Marvel dalam ‘melawan’ kejanggalan ini?

Jawapannya mudah. Dengan suit Ant Man sendiri.

Meskipun kedengaran agak kelakar, namun ada sebenarnya orang yang berusaha untuk mengkaji mekanisme pernafasan Ant Man dengan menggunakan analogi pernafasan serangga. Kertas kajian Anne Staples dan Maxwell Mikel-Stites dengan tajuk “Ant-Man and The Wasp: Microscale Respiration and Microfluidic Technology” (tak pasti ini makalah 16 muka surat ini troll atau bukan) membincangkan mengenai kebarangkalian tersebut.

Tak sangka, makalah adiwira macam ini pun ada. 16 muka surat pula tu. Gigih betul!

Mekanisme yang ‘digunakan’ dalam filem Ant Man. Bila agaknya kita nak jumpa Pym Particle tu?

Konsep pernafasan Ant Man adalah berdasarkan sistem pump, compressor dan filter. ‘Ubat ajaib’ yang membolehkan semua ini berlaku pastinya partikel Pym yang membolehkan apa-apa molekul untuk menjadi kecil dengan mengurangkan jarak antara atom, yang (menurut makalah tersebut) akan mengecilkan molekul oksigen untuk membolehkan ia digunakan oleh Ant Man untuk bernafas.

Soalan: Alam Quantum (Quantum Realm) ni wujud ke? Dia ni macam alam ghaib, alam di sebalik mata tu ke?

Jawapan: Apabila menonton filem Ant Man pertama, penulis merasakan bahawa justifikasi tepat diberikan oleh MCU apabila menggambarkan alam kuantum sebagai alam yang gelap dan suram (sewaktu Scott Lang terpaksa mengecil ke saiz subatomik), kerana seperti yang kita telah perkatakan dalam soalan sebelum ini, apabila berada pada saiz subatomik, ya, mungkin pernafasan boleh diteorikan, namun bagaimana sebenarnya Scott Lang akan melihat?

Namun penulis ternyata kecewa apabila dalam filem Ant Man kedua, Marvel mengambil jalan ‘mewarna-warnikan’ alam kuantum dengan penuh warna warni. Prof Hisham ada menulis yang justifikasi warna ini mungkin akibat dari fasa Quantum Kerelatifan, yang mana meskipun satu ruang itu adalah ruang yang kosong, ia sebenarnya dipenuhi dengan Zarah Maya (Virtual Particle) yang sentiasa muncul dan lenyap, sesuai dengan Teori Medan Kuantum (Quantum Field Theory).

Menurut Teori Medan Kuantum, satu ruang kosong sebenarnya tidaklah kosong, namun ia sebenarnya dipenuhi dengan medan halimunan (seperti medan electromagnet) dengan zarah maya (virtual particle) yang sering muncul dan lenyap.

Secara teknikalnya, alam Quantum ini wujud, namun ia bukanlah wujud sebagai satu alam fizikal seperti yang digambarkan dalam filem Ant Man. Dalam Fizik Quantum, alam Quantum ini wujud sebagai satu alam matematik yang selalunya diwakili oleh Ruang Vektor (Vector Space).

Soalan: Sekejap. Kenapa alam Quantum ini digambarkan sebagai alam matematik?

Jawapan: Matematik adalah salah satu alat paling berguna dalam fizik. Dan dalam kes Fizik Quantum, idea yang asalnya dibawa oleh Fizik Quantum adalah berbentuk matematik, dan hasil dari matematik itu telah mencambahkan revolusi dalam bidang Fizik Moden, seperti Fizik Nuklear, Fizik Zarah dan banyak cabang fizik yang lain.

Jadi meskipun Fizik Quantum adalah satu bidang fizik yang pada masa kini masih lagi mempunyai kelompongan dari segi tafsiran fizikalnya, kecanggihan yang dibawa oleh Fizik Quantum telah membawa mentaliti baharu bagi kalangan ahli fizik sendiri, dengan ideologi “Shut up and calculate” mendominasi kemajuan fizik moden.

Jadi untuk menjawab soalan kenapa alam Quantum digambarkan sebagai alam matematik – pada masa sekarang, adalah kerana tiada keperluan untuk kita menggambarkan alam kuantum ini sebagai alam fizikal – alam yang boleh disentuh, dan dialami secara realiti, seperti yang dicipta oleh Marvel.

Soalan: Sekejap. Saya tak faham…

Jawapan: Dalam bahasa mudah, alam Quantum itu wujud, namun ia bukan satu alam seperti digambarkan dalam filem Ant Man. Kita tidak boleh ‘wujud’ dalam alam tu, kerana dalam dunia sebenar, alam Quantum adalah satu “alam matematik yang kompleks”.

Soalan: Jadi Marvel menipu kita lah? Cis. Buang masa tengok filem ni.

Jawapan: Nanti dulu. Filem Ant Man sebenarnya ada penasihat saintifiknya yang tersendiri. Spyridon Michalakis, salah seorang penyelidik Fizik Quantum dari Caltech telahpun menjadi perunding fizik dalam filem ni. Jadi takkan beliau ni saja nak merosakkan reputasi dirinya sendiri, kan?

Meskipun alam Quantum setakat ini merupakan satu alam yang berbentuk matematikal, namun terdapat beberapa cubaan untuk memberi gambaran fizikal bagi alam Quantum ini.

Sewaktu dalam ceramah di USIM, penulis berkesempatan untuk berbincang mengenai beberapa idea gambaran fizikal yang popular, namun untuk makalah ringkas ini, mudah untuk penulis ringkaskan bahawa approach yang diambil oleh Marvel adalah menggambarkan bahawa alam Quantum ini sebagai pintu kepada alam selari (Parallel Universe).

Salah satu interpretasi terkenal Fizik Quantum dinamakan sebagai Many World Interpretation, dan dari Many World Interpretation ini, Marvel bermain dengan elemen seperti pengembaraan masa, macam yang dapat kita saksikan dalam Endgame.

Soalan: Sekejap. Many World Interpretation ini apa?

Jawapan: Many World Interpretation adalah cubaan untuk menggambarkan apa yang disebut sebagai ‘keruntuhan fungsi gelombang’ (wavefunction collapse). Ingat tak tadi kita cakap yang dunia Quantum ni adalah dunia matematik? Salah satu ‘sifat’ matematik ini hadir dalam bentuk fungsi gelombang, di mana fungsi gelombang ini menggambarkan keadaan sesuatu sistem Quantum.

Antara contoh paling mudah, dan dah jadi contoh pop sains, adalah Kucing Schroedinger.

Soalan: Saya rasa saya pernah dengar pasal kucing ni. Kucing ni pasal Kucing dalam kotak tu kan?

Jawapan: Ya betul. Kucing Schrodinger merupakan satu situasi di mana kita meletakkan seekor kucing dalam dengan bahan radioaktif yang boleh membunuh kucing tersebut. Dalam keadaan ini, kucing tersebut akan ada dalam dua keadaan, iaitu ia Mungkin Hidup dan ia Mungkin Mati. Sekiranya kucing tersebut diletakkan dalam satu kotak dan ia tidak diperhatikan, kucing tersebut akan berada dalam gabungan kedua-dua keadaan ini – ia akan berada dalam keadaan Hidup Dan Mati secara serentak.

Soalan: Gam apa kau hisap ni?

Jawapan: Ya, perkara ini nampak macam aneh, ganjil dan pelik. Tapi asas kepada konsep “hidup dan mati” secara serentak ni adalah konsep Superposisi. Sewaktu saintis mula mempelajari Fizik Quantum, saintis mendapati bahawa objek dalam dunia ini sebenarnya mempunyai sifat partikel dan gelombang, kedua-duanya wujud pada masa yang sama.

Sifat partikel ni macam bola. Kalau bola kita langgarkan dengan satu bola yang lain, apa akan jadi? Dia akan berlanggar, dan bergerak melawan arah satu sama lain kan?

Sifat gelombang ni pulak macam gelombang air. Kalau kita langgarkan dua gelombang air, pada satu ketika, gelombang tu akan berada dalam keadaan superposisi, dan lepas antara satu sama lain. Ha, itulah superposisi yang dimaksudkan.

Soalan: Sekejap. Kalau air tu gelombang kita faham lah. Tapi kucing tu bukan gelombang masalahnya. Kucing tu objek fizikal yang nyata terdiri dari partikel, kan?

Jawapan: Pada asalnya begitulah yang dibayangkan oleh saintis. Namun terdapat beberapa eksperimen yang berjaya membuktikan bahawa partikel seperti elektron dan proton pun sebenarnya adalah gelombang. Jadi kucing ni sebenarnya terdiri dari atom, dan atom ni sebenarnya terdiri dari elektron dan proton, dan elektron dan proton sebenarnya ada sifat gelombang, jadi kucing pun sebenarnya gelombang.

Soalan: Apa pelik sangat ni…

Jawapan: Itu belum pelik lagi. Yang peliknya adalah contoh tadi. Kita ada kucing yang hidup dan mati secara serentak – berada dalam keadaan superposisi – dan menurut Tafsiran Pelbagai Alam, setiap keadaan ini akan mencambahkan kewujudan dunia baru, dunia selari – Parallel World.

Soalan: Kejap. Apa kaitan semua benda ni dengan filem Ant Man?

Jawapan: Dalam filem Ant Man, kita didedahkan dengan kebolehan untuk watak MCU mampu bergerak merentas masa. Hal ni sebenarnya terjadi akibat dari Tafsiran Pelbagai Alam ni lah. Tafsiran Pelbagai Alam ni membolehkan watak Marvel untuk pergi ke masa lampau dan ubah sejarah, atau pergi ke satu alam yang selari dan tinggal di sana. Mungkin dari situlah kita akan dapat Multiverse dalam konteks Marvel. Dan mungkin hal itu yang jadikan Ant Man salah satu watak paling power dalam Marvel, selepas Dr. Strange. Tapi tu kita kena tunggu filem baru lah.

Soalan: Ohh okay. Jadi kena tunggu filem Marvel baru. Baik. Nanti kita sembang lagi.

Jawapan: Alright.

Soalan tambahan untuk pembaca: Selain Janet van Dyne, siapa lagi 2 orang yang pernah ditunjukkan dalam MCU yang pernah sampai ke Quantum Realm tanpa perlu memakai sut?

RUJUKAN:

“Alam Quantum- Refleksi dari Filem Ant Man and the Wasp.” – https://www.majalahsains.com/alam-quantum-refleksi-dari-filem-ant-man-and-the-wasp/?fbclid=IwAR0EzMNB3dHTLrfVdTd-XqbrjAle31Dhsm6ntpzF_nh8yJrWDGH3db3hNv4

“Ant-Man’s Bad Biology Defeats Good Superhero Movies.” – https://www.forbes.com/sites/jvchamary/2015/08/31/ant-man-biology/?sh=326825d7831c

“Ant-Man and the Wasp: Microscale Respiration and Microfluidic Technology.” – https://journals.open.tudelft.nl/superhero/article/view/2474/2753

“Many-Worlds Interpretation of Quantum Mechanics.” – https://plato.stanford.edu/entries/qm-manyworlds/#:~:text=The%20Many%2DWorlds%20Interpretation%20(MWI,and%20thus%20from%20all%20physics.

“Quantum mechanics and reality.” – https://physicstoday.scitation.org/doi/10.1063/1.3022331

“Shut Up and Calculate!?” – https://www.math.columbia.edu/~woit/wordpress/?p=9649


Ini Punca Megalodon Menjadi Jerung Gergasi

Di sebalik setiap ciptaan Tuhan, ada sebab munasabah mengapa ia diciptakan sedemikian. Contoh paling mudah, pemangsa laut prasejarah yang paling digeruni iaitu Megalodon. Siapa sangka saiz haiwan laut yang besar itu terjadi akibat tabiat kanibalisme semasa berada dalam rahim ibunya!

Dah, dah. Jangan pula kata anak Megalodon suka-suka makan adik-beradik sendiri macam Dr Hannibal Lecter. Hakikatnya, itu merupakan strategi kemandirian hidup haiwan berkenaan semasa ia bergelar embrio sebelum mencapai saiz besar selepas dilahirkan. Dan menariknya, strategi ini turut diamalkan oleh sesetengah jenis ikan jerung moden.

Sebelum ini, saintis tahu potensi Megalodon mencapai saiz gergasi sekitar 15 hingga 20 meter. Senang cerita, bersamaan dengan 10 kali ganda tinggi Cristiano Ronaldo. Ini disebabkan oleh satu peraturan alam yang dikenali sebagai Peraturan Bergmann. Secara ringkasnya, peraturan ini memberitahu haiwan yang lebih besar biasa ditemui di kawasan yang beriklim sejuk. Sementara haiwan yang lebih kecil pula lebih banyak berada di kawasan beriklim panas.

Tetapi saintis tidak pernah menjangkakan peningkatan saiz sama turut disumbang oleh aktiviti kanibalisme anak Megalodon semasa dalam rahim. Disebabkan saiz mereka yang besar, ia memberi tekanan besar kepada Megalodon betina dari segi jumlah tenaga yang digunakan. Justeru, bagi menampung kekurangan tenaga badan, Megalodon betina akan makan lebih banyak. Ini bukan sekadar menjadikan saiznya lebih besar tetapi turut menambah saiz anaknya juga.

Anak Megalodon yang sudah menetas tidak hanya bergantung kepada ibu mereka dari segi nutrien. Bagi menambah zat pada tubuh mereka, ia akan memakan telur-telur yang masih belum menetas. Jika itu saja tidak mencukupi, anak-anak haiwan pemangsa laut ini akan makan sesama mereka sehingga yang tinggal beberapa ekor Megalodon yang sihat untuk dilahirkan.

Jadi, bagaimana saiz sebenar Megalodon diukur? Ia diukur dengan mengira gelang tumbesaran pada tulang vertebra jerung prasejarah itu. Setiap gelang yang dikira mewakili tahun ia membesar termasuk semasa ia dalam rahim ibunya. Ini menunjukkan semasa Megalodon dilahirkan, ia dilahirkan hidup-hidup sebelum mula memburu di lautan secara solo.

Disebabkan peraturan Bergmann, ini menjelaskan mengapa Megalodon disenaraikan dalam satu keluarga jerung yang dikenali sebagai lamnifores atau jerung mackerel. Jerung sebegini mempunyai suhu badan yang panas jika dibandingkan dengan jerung-jerung yang lain.

Ia tercapai menerusi saluran-saluran darah khas yang membantu mengekalkan dan mengagihkan haba ke seluruh badannya. Haba ini terhasil akibat proses pengecutan otot jerung – proses yang dikenali sebagai mesoterma. Ini menjadikan jerung mackerel termasuk Megalodon tersenarai sebagai haiwan mesoterma.

Kemampuan mengekalkan haba dalam badan membantu jerung sebegini mencapai saiz yang luar biasa jika dibandingkan dengan jerung-jerung yang lain. Perbezaan saiz badan ini menjadikan pergerakan mereka lebih pantas dalam air dan mampu memburu dalam air yang lebih sejuk. Tetapi kelebihan ini turut menjadikan jerung mackerel memerlukan lebih banyak makanan bagi memenuhi keperluan saiz badan mereka.

Contoh paling mudah di sini ialah ikan jerung Great White. Saiz ikan jerung ini boleh saja mencecah sehingga enam meter dengan berat sekitar 1,905–2,268 kg. Dengan saiz badan dan berat yang dimiliki, jerung ini perlu kerap memburu bagi mendapatkan makanan yang kaya dengan lemak tetapi mempunyai nilai tenaga yang tinggi bagi memuaskan selera makannya. Antara contoh haiwan buruan jerung Great White ialah anjing laut, penyu dan ikan tuna.

Disebabkan Megalodon juga merupakan haiwan mesoterma, tidak mustahil evolusi mekanisme habanya sama seperti jerung-jerung mackerel lain. Ia pastinya dicetuskan oleh anak-anak Magalodon yang makan sesama mereka sekaligus mengakibatkan haba dalaman ibu mereka bertambah. Disebabkan proses kelahiran memerlukan tenaga yang banyak, maka Megalodon betina perlu makan banyak – cukup sebagai pencetus mekanisme haba haiwan mesoterma.

Dengan saiz badan yang besar, anak Megalodon boleh saja memburu tanpa sebarang masalah tanpa perlu bimbangkan ancaman haiwan pemangsa lain. Dan kitaran kanibalisme ini akan terus berulang lebih-lebih lagi dengan saiz haiwan mangsa yang besar yang wujud sekitar era awal Miocene hingga Pliocene. Kombinasi dua faktor ini sudah cukup untuk menjadikan ia sebagai pemangsa laut gergasi era berkenaan yang amat digeruni.

Mungkin atas sebab inilah yang menjadi asas filem terbitan Warner Bros. Pictures, The Meg (2018). The Meg merupakan senario fiksyen tentang kewujudan haiwan sebesar itu dalam dunia hari ini. Selepas ia ditayangkan, ia membangkitkan semula minat orang ramai terhadap pemangsa laut prasejarah yang digeruni itu.

Jika Megalodon wujud mengikut The Meg dan mengambil kira kecenderungan kanibalisme anak-anak jerung prasejarah itu sebagai pencetus saiz gergasi mereka, tidak boleh dibayangkan saiz haiwan itu jika melebihi saiznya yang diketahui saintis iaitu sekitar 15 hingga 20 meter. Mungkin soalan ini dapat dijawab menerusi sekuel The Meg iaitu Meg 2: The Trench yang bakal ditayangkan pada Ogos 2023.

Tetapi sementara menunggu filem terbaru Jason Statham itu masuk panggung, lebih banyak bukti perlu dikumpul saintis sebelum teori ini boleh diterima sebagai fakta. Satu cara untuk membuktikannya ialah mengkaji sebahagian fosil jerung prasejarah yang ditemui bersama embrio-embrio mereka. Di sebalik minat manusia terhadap Megalodon, mungkin kunci kepada saiz mereka ialah anak-anak jerung yang bersaing habis-habisan sebelum lahir dan berenang mengenali dunia lautan mereka.

Nota kaki

Embrio – janin haiwan pada peringkat awal pembesaran sebelum ia dilahirkan. Dalam konteks manusia, kandungan ibu yang berusia seminggu selepas proses penjaninan sehingga minggu kelapan.

Mesoterma – terma yang merujuk kepada haiwan yang mengawal suhu badan melalui saiz badan yang besar bagi mengelak kehilangan haba.

Miocene – era prasejarah yang berlaku kira-kira 23.3 hingga 5.3 juta tahun yang lalu.

Pliocene – era prasejarah yang berlaku kira-kira 5.3 hingga 2.58 juta tahun yang lalu.

RUJUKAN

Weisberger, M. (2021, 11 Januari). Megalodon shark mamas had human-size cannibal babies. Live Science.

Black, R. (2020, 4 Oktober). How Cannibalism in the Womb May Have Made Megalodon a Titanic Terror. Smithsonian Magazine.


Ada Apa Pada Angka 5?

Ada apa dengan 5 atau ‘Lima’?

5 adalah sebuah nombor, angka, dan juga sebuah glif.

5 adalah nombor semulajadi selepas nombor 4 dan diikuti dengan nombor 6.

Manusia mempunyai 5 deria iaitu melihat, mendengar, merasa (lidah), bau, dan sentuhan untuk membentuk satu persepsi.

Manusia juga mempunyai 5 rasa asas, iaitu manis, masin, masam, pahit, dan umami.

Hampir ke semua amfibia, reptilia dan mamalia termasuklah manusia mempunyai 5 jari di setiap kaki dan tangan mereka.

Dalam konteks agama dan kepercayaan, konsep yang menggunakan angka 5 juga boleh ditemui merentasi hampir kesemua agama.

Di dalam agama Hindu, tuhan Hindu Shiva mempunyai 5 wajah dan mantra Shiva dipanggil mantra ‘Panchakshari’ yang bermaksud ‘5 perkataan.’

Manakala Dewi Saraswati, yang merupakan dewi pengetahuan dan kebijaksanaan dikaitkan dengan konsep ‘Panchami’ yang juga bermaksud angka 5.

Di dalam kisah agong Mahabharata pula, ia menceritakan mengenai pertempuran di antara Duryodhana dan 99 adik beradiknya dan juga 5 putera Pandava yang diberi nama Dharma, Arjuna, Bhima, Nakula and Sahadeva.

Dalam agama Kristian, angka 5 sering dikaitkan dengan 5 luka Jesus ketika beliau disalib, luka ditiang salib, luka dari mahkota duri, luka di tangan Jesus, luka di kaki Jesus, luka di sisi Jesus.

Dalam agama Yahudi, kitab Taurat mengandungi 5 buah kitab iaitu Genesis, Exodus, Leviticus, Numbers, and Deuteronomy yang apabila digabungkan dipanggil 5 buah kitab Musa, dan bekas skrol untuk menyimpan kitab-kitab tersebut dipanggil sebagai ‘Pentateuch’ yang bermaksud ‘lima bekas’, atau dipanggil sebagai Humash (חומש, bahasa Hebrew untuk “Lima”).

Dalam agama Sikh, ada 5 dosa yang paling besar dan berbahaya, yakni,– kam iaitu nafsu– krodh iaitu marah– moh iaitu kebergantungan,– lobh iaitu tamak– ankhar iaitu ego

Dalam agama Islam pula,

Angka 5 biasanya dikaitkan dengan konsep 5 rukun Islam dan solat 5 waktu..

Angka 5 juga merupakan angka yang sering digunakan dalam menerangkan konsep elemen yang membentuk alam ini. Menurut ahli filisof Greek seperti Aristotle, alam ini terdiri daripada 5 elemen, air, tanah, udara, api dan ether.

Manakala dalam agama Hindu pula, terdapat 5 elemen di alam ini:

– Dharti yang bermaksud Tanah– Agni yang bermaksud Api– Jal yang bermaksud Air– Vayu yang bermaksud Udara– Akash bermaksud Angkasa

Berbeza sedikit dengan konsep 5 elemen di Timur Asia dan juga kepercayaan Taoisme yang mana dipanggil sebagai 五行 atau ‘Wuxing’ yang membawa maksud 5 Unsur, 5 Ejen, 5 Gerakan, 5 Fasa, 5 Planet, 5 Proses, 5 Langkah / Peringkat, atau 5 Cara, yang membahagikan alam ini kepada 5 elemen iaitu, air, api, tanah, kayu dan besi.

Di dalam kehidupan harian kita juga angka 5 ni sebenarnya ada disekeliling kita tanpa kita sedari,

– Kereta dengan 5 gear adalah jenis kereta yang digunakan dalam kereta manual di seluruh dunia.

– Dalam telekomunikasi radio “Five by five” menunjukkan kekuatan isyarat yang sempurna dan jelas.

– Pada hampir semua peranti dengan papan kekunci berangka seperti telefon, komputer, dan sebagainya, kekunci 5 mempunyai bar yang dinaikkan untuk memudahkan penguna membuat panggilan lebih cepat dan membantu orang yang mempunyai masalah penglihatan mendial telefon mereka.

“Give me 5”,“5 second rule”,“5 stars”,“Hang Tuah 5 bersaudara”“5 ha’ Maharaja Lawak,“5 minit lagi aku sampai”, walaupun masih belum gerak pun lagi.Sama ada kita perasan atau tidak saja sebenarnya angka 5 ni ada merata..


India Haramkan Arak… Semua Lari Ke Nepal

Semua negara ada masalah. Satu-satunya cara untuk selesaikan masalah adalah dengan cara menggunakan jalan penyelesaian berpraktikal. Asal cakap saja pasal isu arak, mesti ramai bising minta kerajaan haramkan saja. Arak sebenarnya tidak boleh diharamkan… selagi mana ada permintaan. Tengok dadah sudahlah. Banyak negara mengharamkan dadah, dengan dasar lembut dan keras. Tetapi masalah dadah tetap menular sampai ramai terjebak.

Itulah kiasan paling sesuai untuk faham tentang isu arak. Gejala yang memabukkan memang mustahil untuk disingkir begitu sahaja. Banyak pelaksanaan boleh dibuat contoh. Salah satu yang paling terkini berlaku di India, sebuah negara terkenal dengan pelbagai jenis arak.

Negeri Antara Tiga Sempadan

Bihar terletak di bahagian utara India, bertaut dengan sempadan Nepal.

Lama dua pihak ini berkongsi manfaat ekonomi. Barang gantian (spare part) murah di Bihar. Minyak pula murah di Nepal. Jadi penduduk Bihar selalu berhijrah pergi balik – tetapi tidak semestinya untuk minyak semata-mata. Ada satu perkara menarik tentang Bihar. Wanita di sini semuanya besi. Kalau cakap banyak, makan penyapu terus ke muka.

Mana tidak besinya. Lelaki di sini semuanya sama. Kalau beri muka, naik atas kepala. Bukan kaki perempuan masalahnya. Kaki bangku mungkinlah tetapi rata-ratanya cenderung untuk menjadi kaki botol. Apabila pendapatan rendah, budaya kaki botol akan mengundang tekanan kewangan. Jadi selagi wanita tunduk, lelaki mereka memang takkan serik.

Saban generasi, gerakan feminisme di Bihar berkemuncak sampai ke tahap mereka berjaya mengharamkan arak (Anand, 2017). Sebaik sahaja arak diharamkan, banyak gejala mencatatkan penurunan: 1) pembunuhan (20 peratus), 2) mogok (13 peratus) dan 3) kemalangan maut (10 peratus).

Manakala perbelanjaan keluarga meningkat sampai jualan keju melambung dua kali ganda. Motosikal banyak dibeli. Barangan elektrik pun sama. Penduduk tempatan nampaknya lebih mampu membeli rumah bata, berbanding rumah tanah liat.

Namun gejala mabuk nampaknya naik turun. Apa sebabnya?

Hukum Alam Dalam Perniagaan

Macam dicakap tadi – Bihar dan Nepal berkongsi hubungan yang sangat rapat. Maka penduduk Bihar mudah merentas sempadan ke Nepal, negara yang tiada larangan arak. Mereka tahu sempadan akan tutup sebelum pukul 9 malam. Maka ramai berpusu-pusu ke Nepal semata-mata untuk meneguk. Malah penduduk di sempadan selatan pula lagi mudah mendapatkan arak dengan hanya merentas negeri. Mereka ini tiada had masa langsung. Sampai 12 tengah malam mereka boleh duduk melepak dalam kedai minuman berdingin hawa.

Ini bermakna larangan arak sebenarnya berfungsi di kawasan tengah, yakni bandar dan kampung jauh daripada Nepal dan negeri-negeri India lain. Walau bagaimanapun, kawasan ini sekarang berdepan beberapa masalah tersendiri. Oleh kerana arak dijenayahkan, ramai penduduk sedang direman dan menunggu giliran mahkamah. Mereka tidak mampu mengikat jamin sendiri. Bermakna keluarga di rumah sama ada tengah sengsara akibat terputus pendapatan… atau tepuk tangan kerana kaki botol masuk dalam.

Cuma sekarang arak sedang diseludup masuk dalam Bihar. Sementara negeri kehilangan punca pendapat kerana tiada cukai arak, kerajaan negeri perlu mencari jalan untuk menguatkuasakan undang-undang pula. Stok arak yang masuk pula tidak dipantau untuk menentukan selamat atau beracun (Mashal & Sharma, 2022).

Sebab itulah 23 orang baru-baru ini meninggal dunia di Bihar kerana minum arak seludup. Kandungannya tidak diketahui. Dan rantaian sama berlaku di Malaysia demikian hari, apabila kes keracunan arak meningkat. Cuma di Malaysia, susah sikit. Kerana kes keracunan selalu berlaku pada golongan berpendapatan rendah. Dan golongan ini pula akan mendapatkan rawatan di hospital kerajaan.

RUJUKAN:

Anand, G. (2017, April 15). Alcohol Ban Succeeds as Women Warn, ‘Behave, or We’ll Get Tough’. The New York Times.

Mashal, M., & Sharma, B. (2022, Mei 19). An Indian State Banned Alcohol. The Drinking Moved To Nearby Nepal. The New York Times.


Demonstrasi Paling Panjang Di Dunia – 600KM

Tidak ramai benar-benar tahu bahawa Soviet adalah sebuah negara haram. Bunyinya memang pelik. Tetapi kalau tengok balik macam mana negara ini terbentuk, boleh faham logik di sebaliknya. Soviet secara jujurnya berfungsi seperti empayar yang menundukkan 14 buah negara dibawah dominasi Rusia.

Dua peristiwa penting menjadi punca penubuhannya – Perαηg Saudara Rusia (1918-20) dan Perαηg Dunia Kedua. Pada mulanya, Soviet menjalinkan hubungan bersama Jerman. Dua negara ini takkan kacau satu sama lain dan buat kerja sendiri. Dibawah perjanjian ini, Soviet mendapat lampu hijau Jerman untuk ambil Estonia, Latvia dan Lithuania.

Memandangkan Jerman berpaling tadah, tiga negara Baltic ini anggap perjanjian automatik terbatal. Patutnya memang terbatal… kerana Soviet tidak pernah hak untuk ambil tiga negara ini.

Cuma Soviet pandai main propaganda, kononnya pada tahun 1945 – mereka sendiri yang mahu sertai kesatuan. Mereka menafikan propaganda ini dan mendakwa dirampas Soviet. Jadi satu pihak cakap ini; satu pihak cakap itu. Asasnya, Soviet sudah berfungsi secara haram kerana ambil negara tanpa kerelaan.

Api Semakin Panas

Setiap tahun, ada saja pihak yang menggemburkan hasrat untuk memerdekakan negara-negara Baltic. Selepas zaman Joseph Stalin, Soviet bergelumangan dengan kemelesetan ekonomi selama 30 tahun. Jadi suara kebebasan bertambah lantang pada ketika kuku kerajaan menjadi tumpul.

Lithuania merencanakan sebuah petisyen yang berjaya mengumpul 2,000,000 tandatangan… meminta angkatan Soviet berambus keluar daripada negara mereka.

Melihat perkembangan sebegini dαhsyαt, Parti Komunis Lithuania mempertimbang untuk berpisah daripada Parti Komunis Kesatuan Soviet (Janusauskiene, 2011).  Manakala Estonia juga ada agenda tersendiri, ingin mengharamkan bangsa Rusia daripada undi dalam pilihan raya.

Kemelut ini semakin rancak apabila kerajaan Soviet Lithuania sendiri membuat pengumuman: pengambilan Lithuania pada tahun 1940 adalah haram, kerana berpunca daripada rundingan Soviet-Jerman. Melihat perkembangan ini, rakyat Baltic bertambah lantang.

Bangsa-bangsa Baltic di rantauan dalam blok Barat mula menganjurkan demonstrasi di London, New York dan Perth sebagai tanda solidariti. Jadi rakyat Baltic pun takkan berdiam diri. Kerajaan tempatan mengizin; mereka apa lagi.

Demonstrasi 600 Kilometer

Kalau bercakap pasal perhimpunan awam, jumlah hadirin memang penting untuk menyampaikan satu pernyataan jelas.

Penganjur demonstrasi mahukan sebuah banjir manusia… tetapi secara terkawal. Sementara negara lain buat demonstrasi di satu tempat khas, mereka merancang sebuah rantaian manusia melintasi semua bandar penting. Syarikat-syarikat bas pun masuk sekali beri sokongan.

Tambang bas dimansuhkan kepada sesiapa saja yang ingin menyertai demonstrasi (Alanen, 2004). Sesetengah majikan siap menyediakan pengangkutan lagi… pastikan pekerja masuk sekali.

Tetapi ada majikan enggan. Maka kerajaan Estonia pantas mengisytihar cuti umum, bekerjasama dengan pihak radio untuk memastikan semua tahu dan mampu.

Dan pada 23 Ogos 1989, 50 tahun selepas termeterai perjanjian Soviet-Jerman, seramai 2,000,000 orang turun berdemonstrasi. Mereka tidak berhimpun… mereka hanya beratur membuat sebuah rantaian manusia sepanjang 600 kilometer.

Tema demonstrasi ini jelas: “Baltic bukan Soviet republics, sebaliknya hanya koloni.” Pada hari itu, mereka mendapat perhatian dunia sampai Soviet tidak berani buat apa-apa pada mereka. George H.W. Bush dan Helmut Kohl mula buat pengumuman – memuji kegigihan mereka dan menggalakkan pembaharuan politik demi kesaksamaan semua.

Negara-negara Baltic pilih tarikh sangat sesuai untuk berdemonstrasi… kerana beberapa bulan kemudian, sesuatu berlaku di Moscow yang memudahkan mereka berpisah terus menjadi negara merdeka.

Untuk tahu pasal “sesuatu yang berlaku”, kalian dijemput beli buku PUTIN: TSAR MODEN RUSIA. Sesuatu yang dimaksudkan sememangnya penting untuk diketahui bagi memahami isu berbangkit di Ukraine hari ini.

Putin: Tsar Moden Russia

RUJUKAN:

Alanen, I. (2004). Mapping the Rural Problem in the Baltic Countryside: Transition Processes in the Rural Areas of Estonia, Latvia and Lithuania. Ashgate. Halaman 100

Janusauskiene, D. (2011). Post-Communist Democratization in Lithuania: Elites, Parties and Youth Political Organizations, 1988-2001. Rodopi. Halaman 30.


Hak Istimewa Raja-Raja Melayu: Pemilikan Kerbau

Di dalam alam Melayu, suatu ketika dahulu, terdapat banyak hak-hak istimewa yang dimiliki oleh Raja-Raja Melayu sahaja. Baginda mempunyai hak ke atas sesuatu itu sekalipun ia dimiliki asalnya oleh hamba rakyatnya yang lain. Bagi rakyat jelata yang menumpahkan taat setianya, tidak pula rasa keberatan untuk menyerahkan hak miliknya itu, malah merasa bangga dapat menumpahkan bakti taat setia kepada rajanya.

Amalan penyerahan jiwa dan raga ini adalah pada ketika itu adalah perkara murni yang disanjung tinggi, malah dicemburui pula oleh rakyat jelata yang lain kerana ia seolah-olah berbakti kepada Raja. Berbakti pada Raja adalah salah satu perkara yang diangkat tinggi nilainya di hadapan baginda Raja.

Pemilikan hak istimewa ini bermakna hanya Raja sahaja yang layak memilikinya. Jika hak-hak ini dimiliki oleh rakyat kebanyakan, maka ia hendaklah dimaklumkan kepada Istana. Ia kemudiannya diserahkan kepada Raja, atas kehendak dan izin yang dipohon kepada baginda. Maka jika Raja berkehendak, ketika itu, hak isitmewa ini mesti diletakkan pada tempatnya. Pemilikan hak istimewa secara disorok-sorok, disengajakan atau tidak dimaklumkan kepada Istana adalah merupakan satu kesalahan dan dianggap sebagai penderhakaan.

Hukuman menderhaka secara amnya semasa zaman raja-raja Melayu ketika ini ialah bergantung kepada kecil besar atau di atas ehsan baginda Raja semata-mata. Biasanya, pelaku akan menemui keadilan ke atas dirinya pada mata keris atau pedang dari Istana.

Di Negeri Sembilan misalnya, amalan memiliki teman (memiliki hamba) dihapuskan sebaik sahaja perisytiharaan dibuat sendiri oleh Almarhum Tuanku Muhammad Shah dalam satu titah baginda yang dicatat bertarikh 8 Mac 1904.

Di dalam Sejarah Melayu ada digambarkan bahawa kekayaan Bendahara Seri Maharaja Tun Mutahir memiliki banyak kerbau. Seringkali anak-anak buahnya pergi berburu dan pulang tanpa sebarang hasil buruan, makan mereka akan singgah ke ladang ternakan Bendahara. Kumpulan ini kan menyembelih beberapa ekor setiap kalinya, dan Bendahara langsung tidak perasan akan kerbaunya telah disembelih. Itulah gambaran betapa banyaknya kerbau Bendahara.

Jadi dapat disimpulkan di sini, pemilikan kerbau menjadi satu perlambangan kepada hak mutlak Raja-raja Melayu. Kerbau yang bersifat unik atau lahir dengan keganjilan pelbagai adalah secara automatiknya menjadi hak milik Raja.

Jadi, untuk siri pertama hak-hak istimewa raja-raja Melayu kali ini akan menerangkan tentang HAK PEMILIKAN KERBAU. Kerbau-kerbau seperti ciri di bawah ini adalah ketika itu mutlak merupakan hak isitmewa yang hanya dibenarkan dimiliki oleh Raja semata2.

1. Kerbau Jantan Badul: Kerbau yang tanduknya bengkok ke bawah lepas dari telinganya

2. Kerbau Jantan Sinar Matahari: Kerbau yang tanduknya yang lurus ke kiri, ke kanan atau salah satu antara keduanya

3. Kerbau Bungkal Gantih: Kerbau yang hujung tanduknya merupa seperti sebiji buah

4. Kerbau Canggai Puteri: Kerbau yang jangki atau kukunya lentik atau berkaluk

5. Kerbau Buluh Seruas: Kerbau yang kukunya tidak pecah

6. Kerbau Sopak Muncung: Kerbau yang ada putih warna muncungnya

7. Kerbau Bintang: Kerbau yang bertompok2 putih di badannya seperti bintang

8. Kerbau Bara Api: Kerbau yang kulitnya merah seperti kain kesumbar

9. Kerbau Kumbang Berteduh: Kerbau yang besar di bawah pangkal ekornya. Juga digelar sebagai Kerbau Sumbat Labu

10. Kerbau Pangkah Kening: Kerbau yang ada warna putih melintang di keningnya

11. Kerbau Berpunca Ekor: Kerbau yang ada warna putih di hujung ekornya

12. Kerbau Tepuk Lalat: Kerbau yang kembang bulu di hujung ekornya

13. Kerbau yang menyalahi adat kerbau: Kerbau-kerbau yang luarbiasa keadaan bentuk dan struktur badan, memiliki tanda-tanda lain pada badan dan tanduknya.

Suka dimaklumkan, hak istimewa ini kini telah lama dihapuskan, dipercayai telah mula dihapuskan sejak Islam mula bertapak di Tanah Melayu dan kerana ia tidak lagi relevan. Tidak dinafikan terdapat di antaranya yang bertunjangkan kefahaman kuno, syirik dan tiada asas di dalam agama selain ada yang dilihat sebagai suatu kezaliman.